“Nu gbagbe vovovoawo ƒe anyinɔnɔe lé míaƒe agbe ɖe te. Wo dzie mía ŋutɔwo ƒe agbe kple agbemenuhiahiãwo nɔ te ɖo.”—DUKƆ ƑOƑUAWO ƑE NUTOME GBƆKPƆHA.\nANYIGBA dzi nu gbagbewo sɔ gbɔ ŋutɔ heto vovo tso wo nɔewo gbɔ ale gbegbe. Nyagbe “nu gbagbe ƒomevi vovovowo” alo kpuie ko la, “nu gbagbewo” fia nu gbagbe vovovo siwo katã le anyigba dzi, tso nugbagbevi suesuewo dzi va ɖo ati gã nyadri si woyɔna be sequoia dzi; tso vɔkluiwo dzi va ɖo hɔ̃wo dzi.\nAnyigba dzi nu gbagbe ƒomevi vovovo siawo dometɔ ɖesiaɖe ƒe agbe nɔa te ɖe nɔvia dzi, eye nusiwo me agbe mele o hã nye eƒe akpa aɖe. Nu gbagbewo nɔa agbe ɖe nusiwo me agbe mele o abe yamenutome, atsiaƒu gã gbanaawo, tsi nyuiwo, agakpewo, kple ke ene dzi. Agbemenu vovovo siawo siwo nɔa te ɖe wo nɔewo dzi aleae woyɔ be nuto si me agbe le, eye amegbetɔwoe nye eƒe akpa vevitɔ.\nNugbagbevi suesuewo le nu gbagbe ƒomevi vovovoawo dome. Dɔ vevi geɖe li wonya be nu gbagbe siawo dometɔ geɖe wɔna si wɔnɛ be agbe nya nɔna na nu gbagbewo le wo nɔƒewo. Numiemiewo hã le nu gbagbe ƒomevi vovoawo me siwo ɖea asi le ya si nyo na gbɔgbɔ ŋu to mɔnu si nye ɣe ƒe ŋusẽ xɔxɔ kple asitɔtrɔ le eŋu wòazu sukli aɖewo tɔgbe si wodzrana ɖo, siwo dzi nu gbagbe bubuwo akpa gãtɔ nɔa agbe ɖo.\nNu Gbagbe Ƒomevi Vovovo Siwo Le Tsɔtsrɔ̃m\nTogbɔ be nu gbagbe ƒomevi vovovowo ƒe anyinɔnɔ nya kpɔ ŋutɔ hã la, nublanuitɔe la, numekula geɖe le gbɔgblɔm be amegbetɔwo le nu gbagbe ƒomevi vovovoawo tsrɔ̃m le agbɔsɔsɔ dziŋɔ aɖe me. Le mɔ kawo nu?\n▪ Nu gbagbewo nɔƒe gbegblẽ. Esia koŋue nye mɔ si nu wotona tsrɔ̃a nu gbagbeawo. Mɔnuawo dometɔ aɖewoe nye ati gãwo tsotso, tomenukuku, avewo ƒoƒo be nyihawo nakpɔ gbe aɖu, kple tsitawo ɖeɖe, kpakple mɔdodowo ɖeɖe to afisiwo nye gbedadaƒo tsã. Ne nu gbagbewo ƒe nɔƒewo va xaxa la, nu gbagbe ƒomeviwo megakpɔa nusi dzi woanɔ agbe ɖo o. Nu gbagbewo nɔƒewo le miamiam, le gbegblẽm, le bubum. Wogblẽ mɔ siwo dzi lãwo ʋuna tona yia teƒe bubuwo dome. Lã ƒomevi aɖewo tsrɔ̃na. Nu gbagbe siwo le nutoa me mete ŋu hayana tsoa dɔléle kple nuveviwɔame bubuwo me o. Ewɔe be vivivi la nu gbagbe ƒomeviawo va nɔa kukum ɖekaɖeka.\nNu gbagbe ƒomevi aɖewo tsɔtsrɔ̃ te ŋu naa bubuwo hã tsrɔ̃na, elabena ne wo dometɔ aɖe do le kadodoa me la, egblẽa nu le bubuawo ŋu. Ne nu gbagbe ƒomevi akpa vevi wɔla aɖe—abe lã siwo naa numiemiewo ƒoa se ene—tsrɔ̃ la, ete ŋu gblẽa nu le nu gbagbe ƒomevi gbogbo aɖewo ŋu.\n▪ Nu gbagbe ƒomeviwo kpɔkplɔ va nuto yeye aɖe mee. Ne amegbetɔwo kplɔ nu gbagbe ƒomevi aɖewo tso teƒe bubu va nuto yeye aɖe mee la, nu gbagbe ƒomevi ma te ŋu va ɖoa tɔ ɖe nu gbagbe ƒomevi bubuwo nɔƒe nu. Azɔ hã, nu gbagbe ƒomevi yeyeawo te ŋu trɔa nɔƒea le mɔ geɖe si medzena gaglã o nu tsɔ nyãa esiwo li xoxo la dea gbe, alo dɔléle si dzi nu gbagbe siwo li xoxo mate ŋu aɖu o te ŋu nɔa yeyeawo ŋu wotsɔna vanɛ. Vevietɔ le ƒukpowo dzi, afisiwo nu gbagbe ƒomevi aɖewo ɖeɖe nɔ ɣeyiɣi didi aɖe eye womedo go yeyeawo kpɔ kura o la, tɔtrɔ ɖe nɔnɔme yeyea ŋu menya wɔna na xoxoawo o eye wote ŋu kuna.\nEsia ŋuti kpɔɖeŋu ɖeka enye gbe wuwlui “si wua nu gbagbewo” si nye Caulerpa taxifolia si le ƒumelã ƒomevi vovovowo tsrɔ̃m le Mediterranea-ƒua me la. Esi wotsɔe va afisi tsɔ ɖe Monaco-ƒuta le manyamanya me la, ele kakam ɖe ƒua gɔme fifia. Enye aɖi, eye womenya nusi wunɛ o. Alexandre Meinesz, si nye nufialagã si fiaa nu tso ƒumenugbagbewo ŋu le Nice Yunivɛsiti, le France gblɔ be: “Anye nu gbagbewo kple wo nɔƒe ƒe tsɔtsrɔ̃ gã aɖe ƒe gɔmedzedze teƒee nye esia kpɔm míele.”\n▪ Nu gbagbewo ŋudɔwɔwɔ si gbɔ eme. Esia na nu gbagbe ƒomevi geɖe tsrɔ̃. Nya sia ŋuti kpɔɖeŋu ɖekae nye Dziehe Amerika hɔnɛ gã ƒomevi aɖe si ƒe ble didi. Le ƒe alafa 19 lia ƒe gɔmedzedzea la, enye xe si bɔ ɖe Dziehe Amerika wu ɖesiaɖe. Ne woʋu yina—le ƒuƒoƒo me abe biliɔn ɖeka ene alo wu nenema—la wonaa yame doa viviti ŋkeke geɖe. Gake kakaa ƒe alafa 19 lia ƒe nuwuwu naɖo la wowu wo wovɔ keŋkeŋ kloe, eye le September ƒe 1914 me la, ahɔnɛ sia ƒomevi ƒe mamlɛtɔ ku le Cincinnati lãwo nɔƒe. Nenema ke wòkpɔtɔ vie wowu to si tɔgbe le Great Plains la wovɔ keŋkeŋ kloe.\n▪ Amegbetɔwo ƒe dzidziɖedzi. Amegbetɔ ƒome si nɔ anyigba dzi le ƒe alafa 19 lia ƒe domedome ƒe agbɔsɔsɔ nye biliɔn ɖeka. Esi amegbetɔwo ƒe agbɔsɔsɔ ɖo biliɔn ade le ƒe alafa ɖeka blatɔ̃ megbe la, wova te tame bubu be ɖe yewoƒe agbɔsɔsɔ le nuzazã siwo le anyigba dzi ŋu gbɔm hã. Esi amegbetɔwo le dzidzim ɖe edzi ƒe sia ƒe la, nu gbagbe ƒomeviwo le vɔvɔm wòle ŋɔ dzim ale gbegbe.\n▪ Xexeame ƒe dzoxɔxɔ si le ŋɔ dzim. Dukɔwo Dome Yame ƒe Nɔnɔme Tɔtrɔ Ŋuti Numekuha gblɔ be ele bɔbɔe be yame ƒe dzoxɔxɔ ayi dzi ŋutɔ aɖo dzidzenu Celsius 3.5° le ƒe alafa sia me. Dzoxɔxɔ sia yi ŋgɔ akpa na nu gbagbe ƒomevi aɖewo be woatsi agbe. Numekulawo gblɔ be anye atsiaƒu ƒe dzoxɔxɔe na adzakpowo (siwo ŋu ƒumenugbagbe vovovowo dometɔ geɖe bena ɖo) le kakam.\nDzɔdzɔmeŋutinunyalawo gblɔ be ne atsiaƒua va dzi meta ɖeka la, ate ŋu axɔ xexeame ƒe ƒutanyigbawo, siwo nye nu gbagbe vovovo gbogbo aɖewo ƒe nɔƒe la ƒe akpa gã aɖe. Wo dometɔ aɖewo xɔe se be xexeame ƒe dzoxɔxɔ ate ŋu anɔ Greenland kple Anyiehenyigbaa ƒe tsikpewo lolom. Afɔku gã ŋutɔe wòanye adzɔ ɖe anyigbaa dzi ne tsikpe siawo lolo.\nNu Gbagbewo Tsɔtsrɔ̃ ƒe Afɔku Aɖe\nAleke gbegbee nu gbagbe ƒomeviwo le tsɔtsrɔ̃mee? Womete ŋu ɖoa nya sia ŋu wòsɔna pɛpɛpɛ gbeɖe o. Nu gbagbe siwo le tsɔtsrɔ̃m ƒe akpa gãtɔ kpɔtɔ ɣla ɖe dzɔdzɔmeŋutinunyalawo. Gbã ele be woanya nu gbagbe ƒomevi siwo li. John Harte, amesi nye nu gbagbewo kple wo nɔƒe ŋuti nunyala si le California Yunivɛsiti le Berkeley, gblɔ be “nu gbagbe ƒomevi siwo ŋkɔ wonya le anyigba dzi ƒe xexlẽme anɔ miliɔn ɖeka kple afã, gake míenya be nu gbagbe ƒomevi siwo ŋkɔ womenya o hã li eye woanye tso miliɔn 5 va ɖo 15 ne woƒo wo katã nu ƒu.” Ame aɖewo bui be woasɔ gbɔ ade miliɔn 50 alo wu nenema. Agbɔsɔsɔa tututu nyanya mele bɔbɔe o elabena abe alesi dzɔdzɔmeŋutinunyala Anthony C. Janetos gblɔe ene la “nu gbagbe ƒomeviwo ƒe akpa gã aɖewo atsrɔ̃ hafi woava nya nu tso wo ŋu alo ana ŋkɔ wo gɔ̃ hã.”\nEgbegbe dzɔdzɔmeŋutinunyalawo te nu gbagbewo kple wo nɔƒewo dome kadodo nyadri si naa agbe yia edzi nyuie le anyigba dzi la gɔme sese vivivi koe nye esia. Ne amegbetɔwo menya nu gbagbe ƒomevi agbɔsɔsɔ si li o la, aleke woate ŋu ase nu gbagbewo dome kadodo nyadri la kple alesi wo tsɔtsrɔ̃ gblẽa nu le wo ŋui la gɔmee? Aleke woate ŋu agblɔ nusi nu gbagbe ƒomeviwo ƒe anyimanɔmanɔ agblẽ le nusiwo dzi ɣletinyigbaa dzi gbenɔnɔ nɔ te ɖo ŋu lae?\nNe dzɔdzɔmeŋutinunyalawo tee kpɔ be yewoabu akɔnta tso alesi gbegbe nu gbagbewo le tsɔtsrɔ̃mee ŋu la, xexlẽme si ŋu wokena ɖo dzia ŋɔ ŋutɔ, togbɔ be woƒe akɔntabubuwo le vovovo hã. Nuŋlɔla aɖe gblɔ be “ate ŋu adzɔ be numiemiewo kple nu gbagbewo ƒe alafa me mama 50 natsrɔ̃ le ƒe alafa ɖeka me.” Nusi Harte gblɔ be ate ŋu adzɔ la gɔ̃ hã ɖi vɔvɔ̃ wu, si nye be: “Nugbagbeŋutinunyalawo bu akɔnta be anyigba xɔdzowo dzi ƒe avenyigbawo tsɔtsrɔ̃ ana nu gbagbe ƒomevi siwo le anyigbaa dzi fifia ƒe afã alo wu nenema natsrɔ̃ le ƒe 75 siwo gbɔna me.”\nNational Geographic nɔ te ɖe dzɔdzɔmeŋutinunyala Stuart Pimm, si le Tennessee Yunivɛsiti, ƒe akɔntabubu dzi gblɔ be “xewo ƒe alafa me mama 11, alo xe ƒomevi siwo de 10,000 kloe le xexeame la dometɔ 1,100 ƒe vɔvɔ gbɔ medidi kura o; kakaɖedzi meli kura be xe 1,100 siawo ƒe akpa gãtɔ anɔ agbe ƒe geɖe le [ƒe alafa 21 lia] ƒe nuwuwu megbe o.” Magazine sia ke gblɔ be: “Numiemieŋutinunyalawo ƒe ƒuƒoƒo aɖe si ŋu wodea bubui vevie gblɔ nyitsɔ laa be numiemie ɖeka le enyi ɖesiaɖe me le tsɔtsrɔ̃ mɔ dzi. Pimm gblɔ be ‘menye nu gbagbe ƒomevi siwo le ƒukpowo dzi alo esiwo le avetsuwo me alo xewo alo lã klitsuwo koe ɖo afɔku me o. Nusianue eye ele dzɔdzɔm le afisiafi. . . . Xexeame katãe nu gbagbewo ƒe tsɔtsrɔ̃ sia le edzi yim le ŋɔdzitɔe.’”\nÐe Míehiã Nu Gbagbe Ƒomevi Siawo Katã?\nÐe susu aɖe li si ta míatsi dzi le alesi nu gbagbe vovovowo le tsɔtsrɔ̃m la taa? Ðe míehiã nu gbagbe ƒomevi vovovo siawo tututua? Eŋutinunyala geɖe siwo wobuna vevie gblɔna be míehiã wo vevie. Nu gbagbe kple numiemie ƒomevi vovovo siwo bɔ ɖe anyigba dzi la mee amegbetɔwo kpɔa nuɖuɖu, atike veviwo, kple dɔwɔnu kpakple nuhiahiã bubu geɖewo tsonɛ. De ŋugble le viɖe siwo anɔ nu gbagbe bubu siwo ŋu womeke ɖo haɖe o hã ŋu na ameƒomea ŋu kpɔ. Le kpɔɖeŋu me wobu akɔnta be atike 150 siwo koŋ ɖɔktawo lɔ̃a ŋɔŋlɔ na dɔnɔwo wozãna le United States la dometɔ 120 tso dzɔdzɔmenuwo me. Eyata ne ameƒomea bu numiemie siwo le xexeame la, keke ɖe atike kple nuzazã yeyewo ŋu ƒe mɔnukpɔkpɔ hã buna ɖe wo. Aƒetɔ Ghillean Prance, si nye Numiemie-bɔ si le Kew, London la dzikpɔla gblɔ be: “Ɣesiaɣi si nu gbagbe ƒomevi aɖe tsrɔ̃ la, viɖenu aɖe si ŋu míava ke ɖo le etsɔmee nye ma ge le mía si. AIDS datike alo numiemie si me woate ŋu akpɔ dɔlékuinutsitikewo lee nye mawo bu ɖe mí. Eyata ele be míato mɔ aɖe nu atɔ te nu gbagbewo ƒe tsɔtsrɔ̃ menye le míaƒe ɣletinyigba la ɖeɖeko ta o, ke le mía ŋutɔwo. . . ƒe nuhiahiãwo kple nuzazãwo hã ta.”\nMíehiã nu gbagbewo kple wo nɔƒe siwo ŋu womegblẽ nu le o, siwo me nuhiahiã vevi siwo dzi nu gbagbewo katã nɔa agbe ɖo le la. Ya si nu gbagbewo gbɔna kpɔkpɔ, ɖi ɖeɖe le tsi me, ɖiƒoƒowo ɖeɖe ɖa, kple mɔxexe na tsi ƒe ke kpɔkplɔ le anyigba dzi, nusiawo katãe míekpɔna tsoa nu gbagbewo kple wo nɔƒe siwo le dedie la gbɔ.\nNudzodzoeviwo naa numiemiewo ƒoa se. Akpɔkplɔwo, tɔmelãwo, kple xeviwo léa lãvigblẽnuwo nu; gomelãwo kple tsimenugbagbe bubuwo ɖea ɖi le míaƒe tsizazãwo me; numiemiewo kple tomenugbagbeviwo trɔa asi le míaƒe agbledenyigbawo ŋu. Viɖe siwo míekpɔna le dɔwɔna siawo katã me lolo ŋutɔ. Ga si wobu akɔnta be eyae woadzra ɖo ƒe sia ƒe tso nu gbagbe ƒomevi vovovowo ƒe dɔwɔnawo me le xexeame katã, le ƒe 1995 me nuwo ƒe asixɔxɔ nu, enye dɔlar biliɔn 3,000.\nTogbɔ be nu gbagbe ƒomevi vovovowo dzie míaƒe agbe nɔ te ɖo hã la, edze abe xexeame ɖo nu gbagbewo ƒe kadodo nyadri la tsɔtsrɔ̃ ƒe afɔku aɖe me ʋĩ ene. Esi amegbetɔwo va le dɔ vevi si nu gbagbe ƒomevi vovovoawo wɔna gɔme sem la, fifia boŋue míele wo dometɔ geɖe tsrɔ̃m wu tsã! Gake ɖe amegbetɔ ate ŋu akpɔ kuxia gbɔa? Mɔkpɔkpɔ kae li na anyigba dzi nugbagbe vovovoawo?\nAsixɔxɔ Kae Le Nu Gbagbewo Ŋu?\nNusiwo katã me míedzro ku ɖe vevienyenye si le nu gbagbe ƒomeviwo ŋu adze abe ɖe wòfia be ne nu gbagbe bubuawo aɖe vi na mí ko hafi woahiã be míalé be na wo ene. Ame aɖewo xɔe se be esia nye nuŋumabumabu nyuie. Nusiwo nɔ agbe kpɔ ŋuti numekula, Niles Eldredge he susu yi asixɔxɔ vevi si le nu gbagbewo ŋu dzi esi wògblɔ be: “Mí amegbetɔwo hã míedea asixɔxɔ nu gbagbe siwo ƒo xlã mí ŋu—siwo nye nu gbagbe dzeani vovovowo, kpakple ave damawo—le woƒe nu vevi nyenye ta. Nane le mía me si naa míedzea sii be kadodo le mía kple xexeame dome eye be míekpɔa tomefafa kple dzidzɔ ɣesiaɣi si míele wo dome.”\nRed List La\nDukɔwo Dome Habɔbɔ si Kpɔa Nu Gbagbewo Kple Dzɔdzɔmenuwo Ta, si nye habɔbɔ aɖe si léa ŋku ɖe lã ƒomevi siwo le tsɔtsrɔ̃m la ƒe nɔnɔme ŋu ye ta agbalẽ si nye “Red List” la. Míeŋlɔ nu gbagbe ƒomevi siwo le tsɔtsrɔ̃m siwo dze le “Red List” ƒe 2000 tɔ me la dometɔ ʋɛ aɖewo ɖe axa sia dzi:\nƑudzixe aɖe (Diomedea exulans)\nƑudzixe ƒomevi 16 siwo wode dzesii be wole tsɔtsrɔ̃m le xexeame godoo la dometɔ ɖeka enye sia. Wogblɔ be gbogbo aɖe tsrɔ̃ esime ɖɔkplɔʋu aɖe siwo zãa ƒeka didiwo la ƒe ƒewo ɖe wo le manyamanya me.\nKese ƒomevi aɖe (Pygathrix nemaeus)\nVietnam ƒe anyiehe-titina kpakple Laos ƒe akpa aɖewo ye Asia-kese dzeani ƒomevi sia le. Wo nɔƒewo tsɔtsrɔ̃ kple wo wuwue na wole vɔvɔm. Wowua wo ɖe ɖuɖu kple woƒe ŋutinu siwo wozãna le atikewɔwɔ me le wo gbɔ la ta.\nCorsica-bɔbɔ (Helix ceratina)\nAbɔbɔ sia si kpɔtɔ vie ko ne wòatsrɔ̃ avɔ keŋkeŋ la nɔƒe ƒe lolome nye agbleka 20 pɛ ko, le Ajaccio ƒe golɔgoe le Corsica-ƒuta ƒe anyieheɣetoɖoƒe. Le yameʋudzeƒe si tum wole kple ƒutamɔ si ɖem wole ta la, woƒe anyinɔnɔ anya ɖo afɔku me.\nSeƒoƒo aɖe (Mimetes chrysanthus)\nWoke ɖe seƒoƒo dzeani sia ŋu le ƒe 1987 me le Western Cape, South Africa. Dzotɔtɔ gbe edziedzi kple gbe bubu ƒomevi siwo to vovo na seƒoƒo sia si va le eƒe nɔƒewo xɔm ye na seƒoƒoa le tsɔtsrɔ̃m kabakaba ɖo.\nTsi nyui me lã si ɖi laxalaxa (Pritis microdon)\nIndia kple Ɣetoɖoƒe Pasifik tsiaƒu gã gbanaawo, kple adɔ̃wo, azizãwo kple tɔsisiwo mee ƒumelã sia si le tsɔtsrɔ̃m la le. Wote ŋu ɖea wo bɔbɔe eye wo dzi ɖe kpɔtɔ ŋutɔ. Woƒe nɔƒe si gblẽm wole hã na wole tsɔtsrɔ̃m.\nƑumelãwo ƒe Akpa Gã aɖe Tsɔtsrɔ̃\nWova kpɔe be alesi wobui tsã be ƒumelãwo mavɔ akpɔ gbeɖe o megale nenema o. Esi nusiwo nɔ agbe kpɔ ŋuti numekula, Niles Eldredge, nɔ eƒe nyawo ŋlɔm ɖe Natural History magazine me la, eƒo nu tso alesi gbegbe wole ƒumelãwo ɖemee ŋu be: “Egbegbe mɔ̃ɖaŋununya na lãɖeɖedɔ le edzi yim ale gbegbe be wokplɔa atsiaƒu gã gɔme ƒiaƒiaƒia abe alesi ko wote ŋu ŋlɔa avenyigba gã aɖe bɔbɔe ene. Gake mɔ̃ɖaŋununya sia ke le lãwo tsrɔ̃m wòle ŋɔ dzim ale gbegbe; ƒumeklowo kple nyowo, kpakple ƒumelã ƒomevi gbogbo aɖewo siwo womeƒlena o kple lã siwo si dzimeƒu meli na o la kuna ɣesiaɣi si wokplɔ ɖɔ alo woku ɖɔkplɔʋu to ƒua mee.”\nEsi National Geographic magazine nɔ nu ƒom tso nusi woyɔ be “ƒumelã suewo tsɔtsrɔ̃ yakatsyɔ” ŋu la eɖe nu me be “le Mexico Ƒukɔme Ƒuta [si gogo Texas, U.S.A] la, wote ŋu tsrɔ̃a ƒumelã gbogbo aɖewo—siwo ƒe akpa gãtɔ nye tɔmelã matsimatsiwo—ɖe bɔlu pounde ɖeka kpɔkpɔ ta.” Woyɔa ƒumelã kple gomelã siwo dim womele o la be lãdedziwo. Dziɖuɖudɔwɔla aɖe si nye nugbagbeŋutinunyala fa konyi be: “Ƒumelã siwo woɖena evɔ womele wo dim o nyea esi dim wole ƒe teƒe ene.” Mewɔ nuku o be míaƒe atsiaƒu gãwo va zu nu gbagbe ƒomevi siwo le vɔvɔm la dometɔ geɖe tsrɔ̃ƒe!\nNu Gbagbe Siwo Ɣla Ðe Avewo Me\nNu gbagbewo yɔ avewo me fũ, nu gbagbe ƒomevi siwo ŋu amegbetɔ menya nu le haɖe o hã le wo dome. Nu gbagbewo kple wo nɔƒewo ŋutinunyala John Harte gblɔ be: “Afisi ave tsitsiwo le le Anyigbaxɔdzowo dzi mede ɣletinyigbaa me mama eve le alafa me o gake teƒe mawo koe nye nɔƒe na nu gbagbe 50 ya teti le alafa me alo ɖewohĩ nu gbagbe ƒomevi siwo katã le anyigba dzi ƒe agbɔsɔsɔ si ade 90 le alafa me la nɔƒe. Wobu dzesi gãtɔ kple susua be nu gbagbe ƒomevi siwo ŋu womenya nu tsoe haɖe o la ƒe akpa gãtɔ anɔ anyigbaxɔdzowo dzi elabena nu gbagbewo ŋuti numekuku si wowɔ le anyigbaxɔdzowo dzi meyi ŋgɔ kura o. Ele eme be womeku nu me bliboe le nu gbagbewo nɔƒe bubuwo hã ŋu ya o, eye ɖikeke manɔmee la, nu gbagbe ƒomevi gbogbo aɖewo le wo dzi siwo ŋu dzɔdzɔmeŋutinunyalawo menya nu le egbea o. Teƒe siawo ƒe ɖewoe nye avenyigba siwo dzi dzoxɔxɔ mele fũ o, abe ave tsitsi si le United States ƒe Pasifik Dzieheɣetoɖoƒe si me afu dona ɖo litii la ene.”\nAmekae ate ŋu anya nu wɔnuku siwo ŋu woake ɖo ne mɔnukpɔkpɔ su amewo si woku nu me le nu gbagbe siwo ɣla ɖe avewo me ŋu?\nAhɔnɛ gã la, si tsrɔ̃ fifia\nƉoe Ɖe Amewo Ɖoe Ɖe Amewo Nu Gbagbewo Dome Kadodo Nyadri La\ng01 12/8 axa 20-25


Psalmowo 48 | Biblia Le Internet Dzi | Xexe Yeye Gɔmeɖeɖe\nZion, Fia Gã la ƒe du\nDzidzɔdonu na anyigba blibo la katã (2)\nMilé ŋku ɖe dua kple eƒe xɔ tsralawo ŋu (11-13)\nHadzidzi. Kora viwo+ ƒe ha. 48 Yehowa lolo, eye wòdze kafukafu ŋutɔLe mía Mawu ƒe du la me, le eƒe to kɔkɔe la dzi. 2 To la kɔ henya kpɔ ŋutɔ, eye wònye dzidzɔdonu na anyigba blibo la katã,+Zion To si le dziehe kekeake lae,Eyae nye Fia Gã la ƒe du.+ 3 Mawu ɖee fia le duaƑe mɔ́ sesẽwo me be yenye sitsoƒe.+ 4 Elabena kpɔ ɖa, fiawo ƒo ƒu,*Wowɔ ɖeka ho va. 5 Esi wokpɔ dua la, woƒe nu ku. Dzidzi ƒo wo eye wode afɔ du me. 6 Wodzo nyanyanya le afi ma,Wose veve abe nyɔnu si le ku lém ene. 7 Ètsɔ ɣedzeƒeya gbã Tarsis ʋuwo gudugudu. 8 Míekpɔe abe ale si tututu míesee ene,Míekpɔe le aʋakɔwo ƒe Yehowa ƒe du la me, le mía Mawu ƒe du la me. Mawu ŋutɔ ali kee tegbee.+ (Sela) 9 Oo Mawu, míedea ŋugble le wò lɔlɔ̃ si nu metsina o ŋu,+Le wò gbedoxɔ la me. 10 Oo Mawu, wò kafukafu de anyigba ƒe mlɔenuwo+Abe wò ŋkɔ la ke ene. Wò nuɖusi yɔ fũu kple dzɔdzɔenyenye.+ 11 Zion To+ nekpɔ dzidzɔ,Yuda duwo* netso aseye le wò ʋɔnudɔdrɔ̃wo ŋuti.+ 12 Mizɔ Zion ŋu godoo; miƒo xlãe va kpe;Mixlẽ eƒe xɔ tsralawo.+ 13 Miaƒe ŋku nenɔ eƒe kpoƒuƒuwo ŋu.*+ Milé ŋku ɖe eƒe mɔ́ sesẽwo ŋu,Ne miatsɔe atu xo na dzidzime siwo gbɔna. 14 Elabena Mawu siae nye mía Mawu+ ɖaa tegbee. Eyae akplɔ mí tegbetegbee.*+\n^ Alo, “fiawo ƒo takpli.”\n^ Alo, “gli sesẽwo ŋu.”\n^ Agate ŋu afia, “va se ɖe ku me.”


Mɔzɔzɔ yi Germany - Wikipedia\nMɔzɔzɔ yi Germany\nLe xexeame godoa, Germany le nɔƒe Evelia kplo Amerika ɖo le dukɔ siwo amewo zɔa mɔ tso dukɔ yina. Le UN ƒe ŋukpɔkpɔ nua, le 2017 mea, ame 12,165,083 le Germany dukɔ mean ye gbetatɔwo alo mɔzɔlawo tso dukɔ bubu wo me. Esia fia be le Germany dukɔmetɔ wo ƒe xexleme alo agbɔsɔsɔmea, 14.8% nye mɔzɔlawo alo gbetatɔwo.\nLe ƒe 50 siwo vayia, Germany dzidudua do ŋuse ame siwo di be yewoa zɔ mɔ eyi Germany. Wo wɔ esia kple susu be yewoa ɖɔ vimadzimadzi sɔgbɔkuxi ɖo le dukɔa me.\nLe le ɣleti gbãtɔ ƒe ŋkeke gbãtɔ le 2015 dzia, mɔzɔzɔ tso du bubu yi du bubu me ƒe seyeye dze dɔwɔwɔ gɔme. Se sia ƒe tometsie nye, zigbãtɔa, wotɔ asi Germany dzi be woa nye dukɔ si me mɔzɔlawo alo gbetatɔwo n adze. Asi trɔtrɔ siwo wo wɔ le ɖoɖowo si dzi nazɔ hafi azɔ mɔ ayi du bubu me ava Germany menye asi trɔtrɔ vevie alo asi trɔtrɔ senu aɖeke o.\nSe yeyea ʋumɔ be dɔwɔlasiwo xɔ hehe deŋugɔ kple dzɔdzɔmeŋutsinusrɔlawo nazɔ mɔ ava Germany dukɔa me, esia awoe be dɔwɔla siwo dukɔa hiã vevie la nasɔ agbɔɖedzi. Asi trɔtrɔ wowɔ le mɔzɔzɔse wo nu le Germany dukɔ mea ɖifia be agbo ʋuna dɔwɔla siwo deŋugɔ le hehexɔxɔ kple agbãle srɔ nyawo me eye wotu agbo ɖe dɔwɔla siwo me deŋugɔ le hehexɔxɔ kple agbãle srɔ nyawo me nu.\nLe ɣleti enelia le 2012 mea, European agbãle blɔ se dze dɔwɔwɔ gɔme le Germany. Eʋumɔ na dɔwɔla siwo me deŋugɔ le hehexɔxɔ kple agbãle srɔ nyawo me siwo tso dukɔ siwo me le EU me o be woa nɔ Germany eye woa wɔ dɔ bɔbɔe le dziɖeɖime zi ale asi wowɔ ɖoɖo dzi. Le federal statistics office ƒe nuleɖanyiwo nu le ƒe 2016, le mamaɖe atɔ mea akpaɖa ƒe akpaɖe tso gbeta alo dububu me.\nMɔzɔzɔ yi Germany ƒe dzɔtsoƒeŋutsinya[trɔ asi le eŋu | trɔ asi le etsoƒe ŋu]\nLe World War II" megbea, sitsoƒe dzilawo milioni 12 ʋutso dusiwo nɔ Germany te yi du yeye siwo wo tso.\nMɔzɔzɔ yi Germany akpagatɔ dze gɔme le ƒe 1960. To dɔwɔlawo ƒe agbɔmasɔmasɔ me le ƒe 1950 kple 1960 mea, ɣedzeƒe Germany geɖe ɖeka ɖoɖo me kple Italy le ƒe 1955 me, Greece le ƒe 1960 me, Turkey le ƒe 1961, Morocco le 1963 me, Portugal le ƒe 1964 me, Tunisia le ƒe 1965 kple Yugoslavia le ƒe 1968 me. Ɖekawɔwɔ ɖoɖo sia wɔe be amexɔxɔɖedɔ si wo na nukɔe be “Gastarbeiter ”. Ɖevi siwo dzi le Gastarbeiter kpɔ mɔnu be woanɔ Germany gake ema me wo dumeviwo o. wona ŋukɔ wona sia be “Aufenthaltsberechtigung”. Amesiawo akpagãtɔ gale Germany egbe eye geɖewo zu dumeviwo.\nGerman Democratic Republic(GDR) tsítsitre ɖe Gastarbeiter ɖoɖoa nu. Wo ƒonu kuɖe ɖekoe wo be yewoa za amedehe siwo tso du bubu wo me hena woƒe viɖe kpɔkpɔ. Wo xɔese be amesiawo nye xɔlɔ siwo hia ne hehe be woa yi akpeɖe woƒe dukɔwo nu. Amesiawo wo tso North Vietnam, North Korea, Angola, Mozambique kple Cuba. Le Germany ƒe ɖekawɔwɔ vɔ megbe la, amesiwo le GDR te la mekpɔmɔ awɔdɔ le esea nu o. Esiata wo trɔ wo ɖoɖe wode dukɔwo me.\nWoɖee tso "https://ee.wikipedia.org/w/index.php?title=Mɔzɔzɔ_yi_Germany&oldid=48340"\nWotrɔ axa sia susuea le 19:54, 12 Dzome 2019.


Gbesigbe Xɔ Kɔkɔ Eveawo Gbã\nNyɔ! | January 8, 2002\nGBE BUBU Albanian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Estonian Eŋlisi Eʋegbe Finnish Franse German Hiligaynon Hungarian Igbo Indonesian Italian Japanese Korean Latvian Lithuanian Papiamento (Curaçao) Polish Portuguese Romanian Russian Setswana Slovak Slovenian Spanish Swahili Thai Turkish Ukrainian Vietnamese\nNUSIWO dzɔ le New York City, Washington, D.C., kple Pennsylvania le September 11, 2001, dzi atsi ame miliɔn alo biliɔn geɖe siwo le xexeame godoo la ƒe susu me ɖikaa. Afikae nènɔ hafi kpɔ alo se Xexeame Katã ƒe Asitsaƒegã (World Trade Center) si le New York kple Amerika-srafowo ƒe Dɔwɔƒegã (Pentagon) si le Washington la ŋuti nyadzɔdzɔa?\nNunɔamesi gbogbowo, kpakple vevietɔ, ame gbogbo siwo tsrɔ̃ le aɖabaƒoƒo ʋɛ aɖewo ko me la na wòva hiã be ameƒomea natɔ vie ahabu tame.\nNukae míesrɔ̃ tso nusiwo wòle be wòanɔ vevie na mí kple nusiwo axɔ nɔƒe gbãtɔ le agbe me ŋu? Aleke nudzɔdzɔ wɔnublanui mawo ɖe nɔnɔme nyui siwo le ameƒomea me la dometɔ aɖewo—ɖokuitsɔtsɔsavɔ, veveseɖeamenu, dzidodo, kple ɖokuitɔmadimadi—fiae? Míadze agbagba aɖo biabia evelia ŋu le nyati sia kple esi kplɔe ɖo me.\nAgbetsilawo Gblɔ Woƒe Nuteƒekpɔkpɔwo\nEsi afɔkua dzɔ le New York teti la, wotu tomemɔwo, si na wòva hiã be ame gbogbo aɖewo nazɔ afɔ adzo le anyiehe Manhattan—wo dometɔ geɖe to Brooklyn kple Manhattan dome tɔdzisasrãawo dzi. Wokpɔa Yehowa Ðasefowo ƒe xexeame katã ƒe dɔwɔƒegã la ƒe ɔfiswo kple agbalẽtaƒewo. Sitsoƒedila siwo nɔ sisim le afɔkuteƒea dometɔ aɖewo wɔ kaba ɖo ta xɔ siawo gbɔ.\nAlisha (si le ɖusime), si nye Ðasefo aɖe ƒe vinyɔnu, nɔ ame gbãtɔ siwo ɖo afima dome. Ʋuʋu kple dzofiwo ƒo ɖe eŋu. * Eɖe nu me be: “Esi menɔ keteke me yina ɖe dɔme la, mekpɔ be dzudzɔ nɔ tutum tso Xexeame Katã ƒe Asitsaƒegã la. Esi meɖo afisi afɔkua dzɔ le la, ahuhɔ̃e gbãgbɛwo kɔ ɖe anyigba katã, eye teƒea xɔ dzo. Amewo nɔ du sim to afisiafi, eye kpovitɔwo nɔ agbagba dzem be yewoaɖe amewo le teƒea. Ðeko wònɔ abe aʋagbedzi ene.\n“Meƒu du yi ɖe xɔ aɖe si te ɖe afima ŋu me. Ɣemaɣie yameʋu evelia va lɔ xɔ kɔkɔ si nɔ anyiehe eye mese eƒe wowó sesĩe. Dzudzɔ bla kɔtɔɔ ɖe afisiafi, eye ne èkpɔ eteƒe la, ewu gbɔgblɔ. Wogblɔ na mí be míadzo le afɔkuteƒea. Wona mege ɖe tɔdziʋu sue aɖe me míetso East-tɔsisia yi Brooklyn. Esi meɖo go kemɛ dzi la, mefɔ mo dzi hekpɔ nuŋɔŋlɔ gã si nye, ‘WATCHTOWER.’ Subɔsubɔha si me danye le ƒe dɔwɔƒegã ye! Meɖo ta ɔfis xɔawo gbɔ enumake. Menyae be manɔ dedie le afima. Wote ŋu kpɔ gbɔnye eye emegbe meƒo ka na dzinyelawo.”\nWendell (si le ɖusime) nye amedzrowo xɔla si le dɔ wɔm le Marriott Amedzrodzeƒe si le xɔ kɔkɔ eveawo dome. Eɖe nu me be: “Menɔ dɔ wɔm le xɔ si me amedzrowo nɔna la me esime nuwo ƒe wowó gbãtɔ ɖi. Mekpɔ nuwo gbã kaka ɖe afisiafi. Medo mo ɖa kpɔ mɔdodoa ƒe akpa kemɛ, makpɔa, ŋutsu aɖe nye ma si ƒe awuwo lé dzo ɖe eŋu wòle anyigba. Meɖe kot kple dziwui siwo medo la da ɖi kaba heƒu du yi be matsi dzoa. Ame bubu aɖe si va yina hã va kpe ɖe ŋunye. Awuawo katã fia le ŋutsua ŋu negbe eƒe afɔwuiwo kple afɔkpawo koe susɔ. Emegbe dzotsilawo va kɔe yi kɔdzii.\n“Le ema megbe kpuie la, Bryant Gumbel, si wɔa dɔ le CBS television-dɔwɔƒea ƒo ka nam be magblɔ nusi teƒe mekpɔ. Esia wɔe be nye ƒomea si le Virgin Islands se ŋkɔnye le television dzi eye wonya be mele agbe.”\nDonald, ŋutsu dzɔtsu si kɔ sentimeta 195 eye wònye dɔwɔla le Xexeame ƒe Ganyawo Dɔwɔƒea, nɔ woƒe xɔa ƒe dzisasrã 31 lia dzi, henɔ Xɔ Kɔkɔ Eveawo kple Marriot Amedzrodzeƒea kpɔm ɖaa. Egblɔ be: “Nusi mekpɔ la na nye nu ku eye ŋɔdzi lém ale gbegbe. Amewo nɔ gegem henɔ dzodzom to xɔ kɔkɔ si le dziehe la ƒe fesrewo nu. Dzidzi ƒom ale gbegbe eye meƒu du afɔtsɔtsɔe do go le xɔa me.”\nNuteƒekpɔkpɔ bubu enye esi ku ɖe nyɔnu aɖe si le eƒe ƒe 60-awo me kple vianyɔnu eve siwo le woƒe ƒe 40-awo me ŋu. Ruth kple nɔvianyɔnu Joni nɔ wo dada, Janice, gbɔ le amedzrodzeƒe aɖe si te ɖe Xɔ Kɔkɔ Eveawo ŋu me. Ruth, si nye dɔnɔdzikpɔla, gblɔ be: “Menɔ tsileƒe. Danye kple nɔvinyea do ɣli enumake yɔm ɖa be mado le tsia leƒe kaba. Míenɔ dzisasrã 16 lia dzi, eye wokpɔ nu gbagbãwo nɔ gegem to fesre nu. Danye kpɔe ŋutɔŋutɔ esime ŋutsu aɖe ge tso xɔ aɖe si te ɖe teƒea ŋu tame va yi abe akafoe wotsɔ dae tso afi aɖe ene.\n“Medo awu enumake, eye míeƒu du ɖi to atrakpuiawo dzi. Amewo nɔ ɣli dom. Míedo ɖe ablɔ dzi. Míenɔ nuwo ƒe wowó sem henɔ dzoxiwo kpɔm. Wogblɔ na mí be míasi ayi Battery Park, afisi míakpɔ Staten Island ƒe tɔdziʋu le. Esi míenɔ mɔ dzi la, mía Dada, si gbɔxi ɖea fu na edziedzi la, bu ɖe mí. Aleke wòawɔ atsi agbe le dzudzɔ, afi, kple ʋuʋu siawo me? Míetsɔ gaƒoƒo afã dii do kpoe. Gake gbã la, míetsi dzi fũ akpa o elabena ŋusẽ nɔ eŋu eye ete ŋu léa dzi ɖe ƒo.\n“Mlɔeba, wogblɔ na mí be míazɔ ayi ɖe Brooklyn-tɔdzisasrã gbɔ ahato edzi ayi ɖe go kemɛ dzi. Kpɔ alesi míaƒe dzi dze emee ɖa esi míeɖo tɔdzisasrãa ƒe akpa si le Brooklyn hekpɔ nuŋɔŋlɔ gã si nye ‘WATCHTOWER’! Míenyae be míanɔ dedie.\n“Woxɔ mí kple dzidzɔ hena dzeƒe mí. Wona awuwo hã mí, elabena esiwo le mía ŋu koe susɔ ɖe mía si. Gake afikae Dada le? Míetsa zã bliboa le kɔdziwo dii do kpoe. Le ŋkeke si kplɔe ɖo ƒe ŋdi ga wuiɖekɛ kple afã me lɔƒo la, míexɔ nyatakaka aɖe. Dada va ɖo wòle amedzroxɔƒea! Nukae dzɔ ɖe edzi?”\nWo dada, Janice, yi nyaa dzi be: “Esi míewɔ kabakaba do go le amedzrodzeƒea la, metsi dzi ɖe xɔ̃nye tsitsi aɖe, si mete ŋu do kpli mí o la ŋu. Medi be nye ŋutɔ matrɔ ayi aɖakplɔe. Gake afɔku nɔ esia me ale gbegbe. Le zitɔtɔa me la, mebu ɖe vinyenyɔnuawo. Gake meɖe fu nam fũ akpa o, esi wònye be wonya nusi wòle be woawɔ eye Ruth nye dɔnɔdzikpɔla bibi ta.\n“Afisiafi si metrɔ mo ɖo la, mekpɔ be amewo hiã kpekpeɖeŋu—vevietɔ ɖeviwo kple vidzĩwo. Mekpe ɖe ame geɖe alesinu mate ŋui la ŋu. Meyi ɖe afisi wole abixɔlawo gbɔ kpɔm le woƒe abiawo ƒe lolome nu le. Mena kpekpeɖeŋu le asi kple ŋkume kɔklɔ na kpovitɔwo kple dzotsila siwo dzɔble kple ʋuʋu ƒo me. Menɔ afima va ɖo ŋufɔke ƒe fɔŋli ga etɔ̃ me lɔƒo. Emegbe meɖo tɔdziʋu gbãtɔ yi Staten Island. Mebui be ɖewohĩ vinyenyɔnuawo aɖadi sitsoƒe le afima. Gake nyemekpɔ wo o.\n“Le ŋdi me la, medze agbagba be maɖo tɔdziʋu gbãtɔ atrɔ va Manhattan, gake nyemete ŋu ɖoe o elabena nyemenye afɔkudzɔɣidɔwɔla o. Ɣemaɣie mekpɔ kpovitɔ siwo ŋu mekpe ɖo la dometɔ ɖeka. Medo ɣli gblɔ be: ‘John! Ehiã be magatrɔ ayi Manhattan.’ Eɖo eŋu be: ‘Kplɔm ɖo.’\n“Esi meɖo Manhattan la, metrɔ ɖo ta Marriott Amedzrodzeƒea. Ðewohĩ mɔ aɖe li si magate ŋu ato akpe ɖe xɔ̃nye tsitsia ŋu. Ao, wɔna aɖeke megali o! Amedzrodzeƒea gbã gudugudu. Dua ƒe akpa sia zu dudo—agbe megale eƒe akpa aɖeke o. Kpovitɔwo kple dzotsila siwo lé blanui, eye ŋɔdzi lé wo la koe kpɔtɔ.\n“Medze agbagba yi ɖato Brooklyn-tɔdzisasrãa dzi. Esi menɔ go kemɛ dzi ɖom la, mekpɔ nuŋɔŋlɔ aɖe si menya nyuie, si nye ‘WATCHTOWER.’ Ðewohĩ makpɔ vinyenyɔnuawo le afima. Eye nyateƒee, woawoe nye ma ɖi va kpem le amedzroxɔƒea. Aleke míekpla asi kɔ na mía nɔewo kple aɖatsii nye si!\n“Nukutɔe la, dzudzɔ, ʋuʋu, kple afi siawo katã meho gbɔxia nam zi ɖeka pɛ hã o. Menɔ gbedodoɖa dzi, elabena medi be mana kpekpeɖeŋu amewo, menye be mazu agba na amewo o.”\n“Dzeƒe Aɖeke Mele Afisia O Ðe!”\nRachel, si nye ɖetugbi si le eƒe ƒe 20-awo me, gblɔ na Nyɔ! ŋlɔla aɖe be: “Mezɔ yina aƒeme le anyiehe Manhattan esime mese yameʋu aɖe ƒe gbeɖeɖe le yame. Gbea nu sẽ ale gbegbe be ena mefɔ ta dzi kpɔ yame. Nusi mekpɔ la wɔ nuku nam—yameʋu gã aɖee nye sia si ɖiɖi gbɔna anyi. Mebia ɖokuinye be nukatae wòɖiɖi va anyi alea hele du dzi alea gbegbe ɖo. Evɔ dzeƒe aɖeke mele afisia o ɖe! Ðewohĩ yameʋua kula anya do go kuxi aɖe. Emegbe mese nyɔnu aɖe ƒe ɣli be, ‘Yameʋua nye ma va lɔ xɔa!’ Dzoƒaɖe de dzi le xɔ kɔkɔ si le dziehe la me. Do gã yibɔɔ aɖe ko kpɔm menɔ le xɔ kɔkɔa me.\n“Edzi ŋɔ wu nusianu si mekpɔ kpɔ le agbe me. Ewɔ abe menye nu ŋutɔŋutɔe o ene. Metɔ ɖe afima heke nu ɖe te. Le ɣeyiɣi kpui aɖe me la, yameʋu bubu va lɔ xɔ kɔkɔ evelia, eye mlɔeba xɔ kɔkɔ eveawo gbã keŋkeŋ. Dzidzi ƒom ŋutɔ. Ewu tsɔtsɔ nam!”\n“Ne Tsie Maƒu la, Maƒui”\nÐeko Denise, si xɔ ƒe 16, ɖo woƒe suku si tsiã ɖe Amerikatɔwo ƒe Gadededɔme Dɔwɔƒe ŋu, si nye xɔ etɔ̃lia tso Xexeame Katã ƒe Asitsaƒegã la gbɔ le anyiehe, teti enye ma. “Ŋdi ga 9:00 ƒo to eŋu vie ko. Mekpɔe be nane dzɔ, gake nyemanya nusi tututu wònye o. Míenɔ blemaŋutinya srɔ̃m le sukuxɔa ƒe dzisasrã 11 lia dzi. Ŋɔdzi lé sukuviawo katã. Nufiala la di kokoko be míawɔ dodokpɔ aɖe. Gake míenɔ didim be míado go ayi aƒeme.\n“Emegbe esi yameʋu evelia lɔ̃ xɔ kɔkɔ si le anyiehe la, míaƒe xɔa hã ʋuʋu. Ke hã míenya nusi dzɔ o. Enumake mese le nufiala la ƒe nyatakakaxɔmɔ̃ dzi be: ‘Yameʋu eve lɔ Xɔ Kɔkɔ Eveawo!’ Megblɔ na ɖokuinye be, ‘Susu manɔ eme be míakpɔtɔ anɔ afisia o. Nuvlowɔlawo ƒe ŋɔdzidonamee esia anye, eye woadze Gadededɔme Dɔwɔƒea hã dzi.’ Eyata míeɖi.\n“Míeƒu du yi Battery Park. Metrɔ be makpɔ nusi le dzɔdzɔm ɖa. Mekpɔe be xɔ kɔkɔ si le anyiehe la nɔ kakam. Eye mebui be ana xɔ kɔkɔ bubu siwo katã ƒo xlãe hã nagbã. Gbɔgbɔtsixe tsi ƒonye elabena nye ŋɔtime kple veme yɔ fũ kple afi kple ʋuʋudedi. Meƒu du yi East-tɔsisia to, henɔ bubum be ‘Ne tsie maƒu la, maƒui.’ Esi menɔ dua dzi la, menɔ gbe dom ɖa na Yehowa be wòaxɔ nam.\n“Mlɔeba, wodem tɔdziʋu yi New Jersey. Exɔ gaƒoƒo atɔ̃ kple edzivɔ hafi danye ke ɖe ŋunye, gake menɔ dedie ya!”\n“Nye Agbemeŋkeke Mamlɛa Enye Sia?”\nJoshua, si xɔ ƒe 28, si tso Princeton, New Jersey, nɔ nu fiam le xɔ kɔkɔ si le dziehe la ƒe dzisasrã 40 lia dzi. Egblɔ be: “Le vome la, nane koe ɖi abe bɔmb ye wó ene. Teƒea ʋuʋu, eye megblɔ le susu me be, ‘Anyigbaʋuʋue esia anye.’ Medo mo ɖa be makpɔ gota, eye eteƒe menya kpɔ o—dzudzɔ nɔ tutum eye nu gbagbãwo nɔ gegem tso dzia nɔ kɔkɔm ɖe anyi. Megblɔ na sukuviawo be, ‘Amesiame negblẽ eƒe nuwo ɖi. Mina míasi ado!’\n“Míeto atrakpuimɔa dzi, afisi yɔ kple dzudzɔ eye tsi nɔ dodom tso dzotsinuawo me. Gake dzidzi meƒo ame aɖeke o. Meyi edzi nɔ gbe dom ɖa be míate ŋu ato atrakpuimɔ nyuitɔa ale be míagado ɖe afisi dzo le o.\n“Esi menɔ dua dzi nɔ ɖiɖim le atrakpuia dzi la, mebia ɖokuinye be, ‘Nye agbemeŋkeke mamlɛa enye sia?’ Menɔ gbedodoɖa dzi na Yehowa, eye mese le ɖokuinye me be nye dzi dze eme miãa. Nyemese ememe ŋutifafa sia tɔgbe le ɖokuinye me kpɔ o. Nyemaŋlɔ ɣeyiɣi ma be gbeɖegbeɖe o.\n“Esi míedo le xɔa me mlɔeba la, kpovitɔwo nɔ amesiame kplɔm dzoe le teƒea. Mefɔ mo dzi kpɔ xɔ kɔkɔawo ɖaa eye mekpɔ be xɔ eveawo siaa dome ka voo. Ewɔ abe drɔ̃e aɖee ene.\n“Emegbe ɖoɖoe zi toŋtoŋtoŋ—abe alesi ŋɔdzi nalé amehawo eye ame aɖeke mete ŋu ke nu o ene. Ðeko wòwɔ abe ameɖibɔ mee New York nye ene. Emegbe asiƒunu ɖi. Xɔ kɔkɔ si le anyiehe lae nye ma le gbagbãm! Ya ƒo dzudzɔ, afi, kple ʋuʋu gbogbo aɖewo ɖo ɖe mía gbɔ. Ðeko wònɔ abe sinima me nudzɔdzɔ si menye nu ŋutɔŋutɔ o teƒe kpɔm míele ene. Gake nusi le dzɔdzɔm la nye nu ŋutɔŋutɔ. Esi dzudzɔa ɖo mía gbɔ la, ena gbɔgbɔtsixe tsi mía ƒo.\n“Meʋli vevie te ŋu ɖo Manhattan-tɔdzisasrãa gbɔ, afisi menɔ trɔ kpɔ xɔ kɔkɔ si le dziehe la kple television-ti kɔkɔ si wotu ɖe etame ɖaa la siaa ŋe dze eme gbloo. Esi menɔ tɔdzisasrãa dzi tom la, menɔ gbe dom ɖa be mate ŋu aɖo Betel, si nye Yehowa Ðasefowo ƒe xexeame katã ƒe dɔwɔƒegã. Dzi medzɔm kpɔ le agbe me alea esi mekpɔ teƒe sia o. Le agbalẽtaƒea ƒe gli ŋu la, woŋlɔ nusi ame akpe gbogbowo ate ŋu akpɔ gbesiagbe la ɖi be, ‘Xlẽ Mawu ƒe Nya Biblia Kɔkɔe la Gbesiagbe’! Megblɔ na ɖokuinye be ‘Meɖo vɔ. Manɔ yiyim ko.’\n“Esi mede ŋugble le nudzɔdzɔ mawo ŋu la, mekpɔe be ele be manya nusiwo le vevie nam wu la nyuie—be matsɔ nusiwo axɔ nɔƒe gbãtɔ le agbe me la aɖo nɔƒe gbãtɔ.”\n“Mekpɔ Amewo le Dzodzom tso Xɔ Kɔkɔa Dzi”\nJessica, si xɔ ƒe 22, kpɔ nudzɔdzɔawo esime wòdo tso tomeketeke dzeƒe si le dua me la me. “Mefɔ mo dzi hekpɔ be dzofiwo, nusiwo kaka, kple gakpoviwo le gegem tso yame. Amewo nɔ lalam be yewoazã telefon siwo le mɔwo to eye wotsi dzodzodzoe le esi kaƒoƒoa mele tsɔtsɔm o ta. Medo gbe ɖa bia dziɖeɖi. Emegbe nu bubu gawó sesĩe. Gakpowo kple ahuhɔ̃e gbagbɛwo nɔ gegem tso yame. Ɣliwo nɔ ɖiɖim be, ‘Yameʋu bubue!’\n“Mefɔ mo dzi, eye edzi ŋɔ ŋutɔ—mekpɔ amewo le dzodzom tso dziƒoxɔa ƒe dzisasrã siwo me dzudzɔ kple dzo bla kɔtɔɔ le la dzi. Nane si mekpɔ la tsi ŋku dzi nam abe ɖe megale eteƒe kpɔm ene—ŋutsu aɖe kple nyɔnu aɖee mekpɔ. Woku ɖe fesre aɖe ŋu sẽe le yame ɖaa. Emegbe nu glo wo wòva hiã be woaɖe asi le eŋu, eye woge tso yame ʋĩ, woge ʋuu va ƒu anyigba. Eteƒe menya kpɔ kura o.\n“Mlɔeba, meva ɖo Brooklyn-tɔdzisasrãa gbɔ, afisi meɖe afɔkpa si nɔ kplamatse domem la le heƒu du yi tɔa ƒe go si nye Brooklyn. Mege ɖe Gbetakpɔxɔ dɔwɔƒea, eye wokpe ɖe ŋunye enumake be nye dzi dze eme.\n“Le zã ma me le aƒeme la, mexlẽ ‘Tenɔnɔ Ðe Ŋɔdzinudzɔɖeamedzi Nu’ ƒe nyati siwo kplɔ wo nɔewo ɖo la le September 8, 2001, ƒe Nyɔ! me. Aleke gbegbe nyatakaka mawo nɔ vevie nam enye si!”\nAfɔkua ƒe lolome ʋã amewo be woana kpekpeɖeŋu le mɔ sia mɔ si woate ŋui la nu. Nyati si kplɔe ɖo aɖe nuteƒekpɔkpɔa ƒe akpa ma me.\n^ mm. 7 Nyɔ! ŋlɔlawo bia gbe agbetsila geɖe gake míete ŋu ŋlɔ wo katã ƒe nyawo ɖe nyatakaka kpui sia me o. Woƒe kpekpeɖeŋue wɔe be míete ŋu wu nya siawo siwo ŋu kpeɖodzi le la ŋɔŋlɔ nu.\n[Nuwo ƒe nɔnɔme/Nɔnɔmetata siwo le axa 8, 9]\nESIWO GBÃ GUDUGUDU\n1 NORTH TOWER 1 World Trade Center\n2 SOUTH TOWER 2 World Trade Center\nESIWO ŊU NU GBLẼ LE VEVIE\nN S NORTH AND SOUTH PEDESTRIAN BRIDGES\nESIWO ŊU NU GBLẼ LE\n2F 2 WORLD FINANCIAL CENTER\nAs of October 4, 2001 3D Map of Lower Manhattan by Urban Data Solutions, Inc.\nEtame ɖaa: Xɔ kɔkɔ si le anyiehe lae kaka gbã\nEtame: Ame aɖewo si yi ɖadi sitsoƒe le Watchtower ƒe dɔwɔƒewo\nÐusime: Dzotsila kple ameɖela alafa geɖe wɔ dɔ vevie le Afɔkuteƒea\nƉoe Ɖe Amewo Ɖoe Ɖe Amewo Gbesigbe Xɔ Kɔkɔ Eveawo Gbã\ng02 1/8 axa 3-9\nKpekpeɖeŋu Kple Fafaname Tso Teƒe Vovovowo\nÐe Nusi Nèɖuna Le Dediea?\nNuka Wɔmee Míele tso Míaƒe Nuɖuɖu Ŋu?\nAlesi Míana Nuɖuɖu Nanɔ Dedie Wu\nNuɖuɖu si le Dedie Anɔ Anyi na Amesiame\nKaka Ðe Mawu Dzi Lém Ðe Te\nÐeviwo ƒe Gbeɖoɖoɖi—Nukae Gblẽ le Eŋu?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! January 8, 2002\nƉoe Ɖe Amewo Ɖoe Ɖe Amewo NYƆ! January 8, 2002\nNYƆ! January 8, 2002


Ðe Wò Kpɔɖeŋudzia Dze Si Yehowa Mawua? | Nufiame\nGBE BUBU Afrikaans Albanian Amharic Arabic Argentina Tokunɔgbe Armenian Aymara Azerbaijani Azerbaijani (Cyrillic) Bicol Brazil Tokunɔgbe Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Colombia Tokunɔgbe Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Mexico Tokunɔgbe Mixe Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Punjabi Quechua (Ayacucho) Quechua (Bolivia) Romanian Russia Tokunɔgbe Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Umbundu Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Mana dzi wo, ne woatsɔ adze sim be, nyee nye Yehowa; woanye dukɔ nam.”—YER. 24:7.\nGɔmesese ka nue “dzi matsomatso” nɔ Yudatɔ akpa gãtɔ si le le Yeremiya ŋɔli?\nNu ka tae wòle be mí katã míadzro míaƒe kpɔɖeŋudzia me?\nAleke míana ‘dzi si dze si Yehowa’ nasu mía si?\n1, 2. Anye nu ka tae gbotsetsewo ɖuɖu doa dzidzɔ na ame aɖewo?\nGBOTSETSEWO ɖuɖu dzɔa dzi na ame geɖe le dukɔ siwo me wòbɔ ɖo me. Enye atikutsetse si ŋu blema Yudatɔwo dea asixɔxɔe vevie. (Nah. 3:12; Luka 13:6-9) Esi nunyiame kple ŋutilãtuɖonu geɖewo le gbotsetse me ta la, amewo gblɔna be enyo ŋutɔ na míaƒe dzi.\n2 Yehowa tsɔ míaƒe dzi sɔ kple gbotsetse le nyagblɔɖi aɖe me. Menye viɖe siwo dona tso gbotsetsewo ɖuɖu me ŋue Mawu nɔ nu ƒom tsoe o. Kpɔɖeŋunya gblɔm wònɔ. Nya si wògblɔ to nyagblɔɖila Yeremiya dzi la ku ɖe wò dzi kple wò ame veviwo ƒe dzi ŋu. Mina míade ŋugble le ale si nya siwo wògblɔ la ka mí Kristotɔwoe ŋu.\n3. Nu kawoe gbotsetse siwo ŋu nya wogblɔ le Yeremiya ta 24 la tsi tre ɖi na?\n3 Gbã la, míade ŋugble le nya si Mawu gblɔ le Yeremiya ƒe ŋkekea me tso gbotsetsewo ŋu la ŋuti. Le ƒe 617 D.M.Ŋ. ƒeawo me la, Yuda-dukɔa menɔ Yehowa ƒe lɔlɔ̃nu wɔm o. Mawu ɖe nu siwo ava dzɔ emegbe la ƒe ŋutega fia, eye wòtsɔ gbotsetse ƒomevi eve wɔ eƒe kpɔɖeŋui—wonye gbotsetse siwo “nyo ŋutɔ” kple esiwo “gblẽ vevie.” (Mixlẽ Yeremiya 24:1-3.) Gbotsetse gbegblẽawo tsi tre ɖi na Fia Zedekiya kple ame bubu siwo le abe eya ke ene, siwo Fia Nebukadnezar va he to na vevie. Ke gbotsetse ka tɔgbie amewo abe Xezekiel, Daniel kple exɔlɔ̃ etɔ̃ siwo wokplɔ yi Babilon xoxo kpakple Yudatɔ aɖewo siwo woava kplɔ ayi afi ma kpuie ya nye? Wole abe gbotsetse nyuiwo ene. Woƒe ame susɔe aɖewo atrɔ agbɔ, eye woava tso Yerusalem ahatu gbedoxɔa. Esia va eme pɛpɛpɛ.—Yer. 24:8-10; 25:11, 12; 29:10.\n4. Nu ka tae nya siwo Mawu gblɔ tso gbotsetse nyuiawo ŋu la dea dzi ƒo na mí?\n4 Yehowa gblɔ le ame siwo gbotsetse nyuiawo le tsitre ɖi na la ŋu be: “Mana dzi wo, ne woatsɔ adze sim be, nyee nye Yehowa; woanye dukɔ nam.” (Yer. 24:7) Esiae nye mawunyakpukpui si dzi wotu nusɔsrɔ̃nyati sia ɖo. Aleke gbegbe nya siawo dea dzi ƒo na míe nye esi! Mawu lɔ̃na faa be yeana ‘dzi si woatsɔ adze si ye’ la amewo. Le afi sia la, “dzi” la le tsitre ɖi na ame si ƒomevi míenye. Àdi godoo be dzi nyui sia ƒomevi nasu ye si, be nànye Mawu ƒe amewo dometɔ ɖeka. Nu siwo nàwɔ be nàɖo taɖodzinu sia gbɔ ƒe ɖewoe nye eƒe Nya la sɔsrɔ̃ kple edziwɔwɔ, dzimetɔtrɔ kple tɔtrɔwɔwɔ, wò agbe tsɔtsɔ ɖe adzɔgbe na Mawu, nyɔnyrɔxɔxɔ ɖe Fofo la, Vi la kple gbɔgbɔ kɔkɔe la ƒe ŋkɔ me. (Mat. 28:19, 20; Dɔw. 3:19) Anɔ eme be èwɔ afɔɖeɖe mawo xoxo, alo èle ha dem kple Yehowa Ðasefowo edziedzi hele taɖodzinu siawo minyam.\n5. Ame kawo ƒe dzi koŋ ŋue nya siwo Yeremiya ŋlɔ la ku ɖo?\n5 Míeɖawɔ afɔɖeɖe siawo dometɔ aɖewo alo míewɔ wo katã xoxo o, egahiã kokoko be míalé ŋku ɖe míaƒe agbenɔnɔ kple nuwɔnawo ŋu nyuie. Míate ŋu akpɔ nu si ta esia hiã ɖo la le nya bubu siwo Yeremiya gagblɔ tso dzia ŋu la me. Yeremiya ƒe agbalẽa ƒe ta aɖewo ku ɖe dukɔ siwo ƒo xlã Yuda-dukɔa ŋu, gake Yudatɔ siwo nɔ anyi le fia atɔ̃ aɖewo ƒe dziɖuɣi la koŋ ŋue agbalẽa me nya akpa gãtɔ ku ɖo. (Yer. 1:15, 16) Eya ta dukɔ si ɖe adzɔgbe na Yehowa—ŋutsuwo, nyɔnuwo kple ɖeviwo—koŋ ŋue Yeremiya ŋlɔ nu tsoe. Wo tɔgbuiwo ŋutɔe tiae be yewoanye dukɔ si anɔ ƒomedodo me kple Yehowa. (2 Mose 19:3-8) Eye le Yeremiya ƒe ŋkekea me la, dukɔa gaɖo kpe woƒe adzɔgbeɖeɖe na Mawu dzi, esi wogblɔ be: “Míeva gbɔwò, elabena wòe nye Yehowa, mía Mawu!” (Yer. 3:22) Gake dzi ƒe nɔnɔme kae nɔ wo si?\nÐE WÒHIÃ BE WOAWƆ DƆ NA WOƑE KPƆÐEŊUDZIA?\n6. Nu ka tae wòle be míatsɔ ɖe le nya si Mawu gblɔ tso dzia ŋu me vevie?\n6 Egbea ɖɔktawo zãa mɔ̃ deŋgɔwo tsɔ kpɔa ale si ame ƒe dzi le kple ale si wòle dɔ wɔmee. Gake Yehowa ya ate ŋu awɔ nu si de ŋgɔ kura wu ema, abe ale si wòwɔe le Yeremiya ŋɔli ene. Esia dze ƒãa le Mawu ƒe nya siawo me be: “Ame ƒe dzi la, alakpatɔ wònye wu nuwo katã, nu gbegblẽ wònye, ame ka ahadze sii ma? Nye Yehowa ye dzroa dziwo me, . . . maɖo eteƒe na ame sia ame ɖe eƒe zɔzɔ kple eƒe nuwɔnawo ƒe kutsetse nu.” (Yer. 17:9, 10) Yehowa, ame si “dzroa dziwo me” la mezãa mɔ̃ tsɔ doa amegbetɔ ƒe dzia kpɔnɛ o. Míaƒe kpɔɖeŋudzia ŋue wònɔ nu ƒom tsoe. “Dzi” la le tsitre ɖi na ame si ƒomevi míenye le ememe: míaƒe didiwo, tamesusuwo, nɔnɔmewo, nuwɔnawo kple taɖodzinuwo. Mawu ate ŋu adzro dzi sia si le asiwò la me, eye wò ŋutɔ hã àte ŋu adzro wò dzi me va se ɖe afi aɖe.\n7. Aleke Yeremiya ƒo nu tso dzi si tɔgbi nɔ eŋɔli me Yudatɔ akpa gãtɔ si la ŋui?\n7 Be míadzra ɖo ɖe míaƒe dzia me dzodzro ŋu la, míate ŋu abia mía ɖokuiwo be, ‘Kpɔɖeŋudzi ka tɔgbie nɔ Yudatɔ siwo nɔ anyi le Yeremiya ŋɔli la si?’ Míakpɔ ŋuɖoɖoa le nya wɔmoya aɖe si Yeremiya zã ɖe wo ŋui la me: “Dzi matsomatso li na Israel ƒe aƒe blibo la.” Menye aʋatsotso, si wobia tso Yuda-ŋutsuwo si lae wòwɔnɛ o, elabena egblɔ hã be: ‘Yehowa be: Kpɔ ɖa, ŋkeke li gbɔna, esi mahe to na ame siwo katã wotso aʋa na [gake wole abe bolotɔwo ene, “NW”].’ Eya ta togbɔ be wotso aʋa na Yuda-ŋutsuwo hã la, “dzi matsomatso” ye li na wo. (Yer. 9:24, 25) Nu kae nya sia fia?\n8, 9. Nu kae wòle be Yudatɔ akpa gãtɔ nawɔ na woƒe dzi?\n8 Míate ŋu akpɔ gɔmesese si le “dzi matsomatso” ŋu le nuxlɔ̃ame si Mawu na Yudatɔwo me: “Mi Yuda-ŋutsuwo kple Yerusalem-tɔwo, . . . miɖe miaƒe dzi ƒe boloyiwo ɖa, ne nye dziku [nagafla] le miaƒe nuwɔwɔ vɔ̃ɖiawo ta . . . o.” Gake afi kae woƒe nuwɔna vɔ̃ɖiawo dzɔ tso? Etso woƒe dzi me. (Mixlẽ Marko 7:20-23.) Ɛ̃, Mawu to Yeremiya dzi gblɔ afi si tututu Yudatɔ mawo ƒe nuwɔna vɔ̃ɖiwo dzɔ tso. Wogbe toɖoɖo Yehowa le woƒe dzimesesẽ ta. Esia na woƒe didiwo kple tamesusuwo medze Yehowa ŋu o. (Mixlẽ Yeremiya 5:23, 24; 7:24-26.) Mawu gblɔ na wo be: “Mina woatso aʋa na mi na Yehowa, eye miɖe miaƒe dzi ƒe aʋanuyiwo ɖa.”—Yer. 4:4; 18:11, 12.\n9 Eya ta ehiã be woawɔ dɔ na Yudatɔ siwo nɔ anyi le Yeremiya ƒe ŋkekea me la ƒe kpɔɖeŋudzia—‘woatso aʋa na woƒe dziwo’—abe ale si wo tɔgbuiwo wɔe le Mose ŋɔli ene. (5 Mose 10:16; 30:6) Be ‘woaɖe woƒe dzi ƒe boloyiwo ɖa’ fia be woaɖe nuwɔna siwo na woƒe dzi me sẽ—woƒe tamesusuwo kple dzimedidi siwo mewɔ ɖeka kple Mawu tɔ o—la ɖa.—Dɔw. 7:51.\nNA ‘DZI SI ANA NÀDZE SI YEHOWA’ NASU ASIWÒ EGBEA\n10. Abe ale si David wɔe ene la, nu kae wòle be míawo hã míawɔ?\n10 Míedaa akpe na Mawu be ekpe ɖe mía ŋu míese nu si kpɔɖeŋudzia nye la gɔme. Gake ame aɖewo abia be, ‘Nu ka tae wòle be Yehowa Ðasefo siwo li egbea natsi dzi ɖe esia ŋu?’ Menye ɖe nɔvi geɖewo le nu gbegblẽwo wɔm le hamea me alo be wova zu “gbotsetse gbegblẽwo” abe ale si Yudatɔ geɖewo nɔ la ene o. Mawu subɔla siwo li egbea wɔa nuteƒe eye wole dzadzɛ. Ke hã, mina míaɖo ŋku nu si David bia tso Yehowa si la dzi, be: “Mawu, dzro menye, eye nàdze si nye dzi, dom kpɔ, eye nàdze si nye susuwo! Eye ne èkpɔ be, fukpekpemɔ le ŋkunyeme la, kplɔm to mɔ tegbeetɔ la dzi.”—Ps. 17:3; 139:23, 24.\n11, 12. (a) Nu ka tae wòle be mía dometɔ ɖe sia ɖe nadzro eya ŋutɔ ƒe dzi me? (b) Nu kae Mawu mawɔ o?\n11 Yehowa di be mía dometɔ ɖe sia ɖe nanya ye, eye tenɔnɔ nyui nanɔ esi ɖaa le ye ŋkume. Yeremiya gblɔ tso ame dzɔdzɔewo ŋu be: “Wò Yehowa Zebaot, ame si doa ame dzɔdzɔe la kpɔna, eye nèɖea ŋku ɖe ayiku kple dzi la.” (Yer. 20:12) Ne Ŋusẽkatãtɔ la dzroa ame dzɔdzɔe ƒe dzi me kpɔna la, ke ɖe mele be míawo ŋutɔwo hã míadzro mía ɖokuiwo me anukwaretɔe akpɔ oa? (Mixlẽ Psalmo 11:5.) Esia wɔwɔ ate ŋu ana míakpɔ míaƒe nɔnɔme, taɖodzinu, alo didi aɖewo siwo ŋu wòle be míatrɔ asi le. Míate ŋu akpɔ nu siwo nana be míaƒe dzi meʋãa mí be míaɖo to enumake o, siwo le abe ‘dzi ƒe aʋanuyi’ ene, si wòahiã be míaɖe ɖa. Emae nye dɔwɔwɔ na míaƒe kpɔɖeŋudzia. Ne èlɔ̃ ɖe edzi be anyo be nàdzro wò kpɔɖeŋudzia me la, ke nu ka ŋue nàdi be yealé ŋku ɖo? Eye aleke nàwɔ awɔ tɔtrɔ siwo hiã?—Yer. 4:4.\n12 Nyateƒeae nye be: Mele be míakpɔ mɔ be Yehowa nazi mía dzi be míawɔ tɔtrɔ o. Egblɔ le “gbotsetse nyuitɔwo” ŋu be, ‘yeana dzi wo, ne woatsɔ adze si ye.’ Megblɔ be yeazi wo dzi be dzi nyuitɔ nasu wo si o. Ele be wòanye woawo ŋutɔwo ƒe didi be dzi si ɖoa to, si aɖee fia be yewodze si Mawu, la nasu yewo si. Ðe mele be esia nanye míawo hã míaƒe didi oa?\nNe míedzro míaƒe dzi me hewɔ tɔtrɔ siwo hiã la, míakpɔ yayra geɖe\n13, 14. Mɔ ka nue Kristotɔ aɖe ƒe dzi ate ŋu agblẽ nu le eŋu le?\n13 Yesu gblɔ be: “Dzi mee susu vɔ̃wo bubu, amewuwuwo, ahasiwɔwɔwo, agbe gbegblẽ nɔnɔwo, fififiwo, aʋatsoɖaseɖiɖiwo, busunyagbɔgblɔwo doa go tso.” (Mat. 15:19) Ne nɔvi aɖe ƒe dzi ku atri ale be wòva wɔ ahasi alo matre, eye wògbe dzimetɔtrɔ la, ate ŋu ana Mawu magakpɔ ŋudzedze ɖe eŋu akpɔ o. Gake ate ŋu adzɔ be ame si mewɔ nu vɔ̃ gã ma o gɔ̃ hã naɖe mɔ dzodzro vɔ̃wo natsi ɖe eƒe dzi me. (Mixlẽ Mateo 5:27, 28.) Esia tae wòanyo be míawo ŋutɔwo míadzro míaƒe dzia me akpɔ. Ne èdzro wò dzi me la, ɖe nèkpɔnɛ be dzodzro vɔ̃ aɖe le mewò ɖe ŋutsu alo nyɔnu aɖe ŋu, si nye dzodzro aɖe si ŋu Mawu makpɔ ŋudzedze ɖo o, si wòle be nàɖe ɖa keŋkeŋua?\n14 Alo ate ŋu adzɔ be nɔvi aɖe si ‘mewu ame’ ŋutɔŋutɔ o nana eƒe dziku nu nasẽ le eƒe dzi me ale gbegbe be wòalé fu nɔvia Kristotɔ aɖe vevie. (3 Mose 19:17) Ðe wòadze agbagba ɖe sia ɖe aɖe seselelãme ma si ate ŋu ana eƒe dzi me nasẽ la ɖa?—Mat. 5:21, 22.\n15, 16. (a) Gblɔ ale si wòate ŋu adzɔe be “dzi matsomatso” nanɔ Kristotɔ aɖe si la ƒe kpɔɖeŋu. (b) Nu ka tae Yehowa medi be “dzi matsomatso” nanɔ mía si o?\n15 Enye dzidzɔ be kpɔɖeŋu ‘dzidɔ’ sia tɔgbi mele Kristotɔ akpa gãtɔ ŋu o. Ke hã Yesu ƒo nu tso “susu vɔ̃wo bubu” hã ŋu. Wonye nukpɔsusu alo nɔnɔme siwo ate ŋu agblẽ nu le míaƒe agbenɔnɔ ƒe akpa geɖe ŋu. Le kpɔɖeŋu me, ate ŋu adzɔ be ame aɖe nasusui be ele be yeawɔ nuteƒe na yeƒe ƒometɔwo le nu sia nu me. Ele eme be Kristotɔ adi be yealɔ̃ yeƒe ƒometɔwo, menye be yeanɔ abe ‘ŋkeke mamlɛ’ siawo me tɔ geɖe siwo “melɔ̃a ame ƒe nya o” la ene o. (2 Tim. 3:1, 3) Gake ɖe wòate ŋu adzɔ be míava ɖe lɔlɔ̃ ma afia wòagbɔ emea? Ame aɖewo kplɔa xexea ƒe nukpɔsusu si nye be “dadavi tikplɔ meŋena o” la ɖo. Eya ta woate ŋu aʋli woƒe ƒometɔwo ta alo ade wo dzi le nu sia nu me, eye ne ame aɖe wɔ nane ɖe ƒometɔ aɖe ŋu la, woado dziku abe woawo ŋue wowɔe ɖo ene. Bu nu si seselelãme sia si nu sẽ la na Dina nɔviŋutsuwo wɔ la ŋu kpɔ ko. (1 Mose 34:13, 25-30) Eye gabu nu si ʋã Absalom ƒe dzi wòwu fofoa ƒe vi Amnon hã ŋu kpɔ. (2 Sam. 13:1-30) Ðe menye “susu vɔ̃wo bubu” ye kplɔ wo de nuwɔna mawo me oa?\n16 Míenya be Kristotɔ vavãwo mewua ame ya o. Gake ɖe woalé nɔvi si da vo ɖe woƒe ƒometɔ aɖe ŋu, alo nɔvi si wosusu be eda vo ɖe woƒe ƒometɔa ŋu, la ɖe dɔme kaɖikaɖia? Ate ŋu adzɔ be woagbe nɔvi si wosusu be ewɔ nane ɖe yewoƒe ƒometɔa ŋu la ƒe amedzrowɔwɔ alo woaɖoe be yewomakpee be wòava ɖu nu kpli yewo gbeɖe o. (Heb. 13:1, 2) Gake nuwɔwɔ alea fia amemalɔmalɔ̃, eye mele be míatsɔ naneke ado taflatsɛ ɖe esia ta o. Ɛ̃, Dziwomedzrola la ya akpɔe be “dzi matsomatso” ye le mía si. (Yer. 9:24, 25) Ðo ŋku edzi be Yehowa xlɔ̃ nu eƒe amewo be: “Miɖe miaƒe dzi ƒe boloyiwo ɖa.”—Yer. 4:4.\nALE SI NÀNA ‘DZI SI DZE SI YEHOWA’ LA NAKPƆTƆ ANƆ ASIWÒ\n17. Aleke Yehowa vɔvɔ̃ akpe ɖe mía ŋu be dzi si lɔ̃na faa ɖoa to nasu mía si?\n17 Ke ne èdzro wò kpɔɖeŋudzia me eye nèkpɔ be meʋãna ɖe Yehowa ƒe nuxlɔ̃amewo dzi wɔwɔ ŋu kaba abe ale si hiã ene o eye wòkpɔtɔ nye “dzi matsomatso” va se ɖe afi aɖe ya ɖe? Ðewohĩ èkpɔ be amegbetɔvɔvɔ̃, ŋkɔxɔxɔ alo kesinɔnuwo didi, dzimesesẽ alo ɖokuisigbenɔnɔ ƒe dzesi aɖewo le wò dzi me. Menye wò ɖeka ko ŋue kuxi sia le o. (Yer. 7:24; 11:8) Yeremiya gblɔ be “dzi dzeaglã sẽto” ye li na eŋɔli me Yudatɔ mawɔnuteƒe mawo. Egblɔ kpee be: “Womegblɔ le woƒe dzi me be: mina míavɔ̃ Yehowa, mía Mawu, ame si na tsi dzana . . . la o.” (Yer. 5:23, 24) Ðe esia meɖee fia be nu si akpe ɖe mía ŋu míaɖe míaƒe “dzi ƒe boloyiwo ɖa” ye nye be míavɔ̃ Yehowa ahakpɔ ŋudzedze ɖe eŋu geɖe wu oa? Vɔvɔ̃ nyuitɔ akpe ɖe mía dometɔ ɖe sia ɖe ŋu be dzi si lɔ̃na faa ɖoa to Mawu la nasu esi.\n18. Ŋugbe kae Yehowa do na nubabla yeyea me tɔwo?\n18 Ne míeyi edzi le agbagba dzem alea la, Yehowa ana ‘dzi si míatsɔ adze sii’ la mí. Le nyateƒe me la, nu sia ƒe ŋugbee wòdo be yeawɔ na amesiamina siwo le nubabla yeyea me, esi wògblɔ be: “Matsɔ nye se la ade woƒe dɔ me, eye maŋlɔe ɖe woƒe dzi ŋu, manye Mawu na wo, eye woawo nanye nye dukɔ.” Ke aleke míawɔ adze sii nyuie? Egblɔ kpee be: “Ame aɖeke magafia nu xɔlɔ̃via kple nɔvia agblɔ be: ‘Dze si Yehowa’ o, elabena wo katã woadze sim tso ɖeviwo dzi va se ɖe tsitsiawo dzi, . . . elabena matsɔ woƒe vodadawo ake wo, eye nyemagaɖo ŋu woƒe nu vɔ̃wo azɔ o.”—Yer. 31:31-34. *\n19. Nu nyui kawoe Kristotɔ vavãwo le mɔ kpɔm na?\n19 Èɖale mɔ kpɔm be nubabla yeyea naɖe vi na ye tegbee le dziƒo loo alo le anyigba dzi o, ele be wòanye wò didi be yeadze si Yehowa ahanye eƒe amewo dometɔ ɖeka. Gake ne wonɔ te ɖe Kristo ƒe tafevɔsa dzi tsɔ wò nu vɔ̃wo ke wò ko hafi yayra siawo ate ŋu asu asiwò. Esi Mawu ate ŋu atsɔ wò nu vɔ̃wo ake wò ta la, ele be esia naʋã wò nàlɔ̃ atsɔ amewo ƒe nu vɔ̃wo ake wo faa, ne esia wɔwɔ adze nu sesẽ na wò gɔ̃ hã. Dziku alo fuléle ɖe sia ɖe si nàlɔ̃ aɖe ɖa le wò dzi me la ade wò ŋutɔ dziwò. Esia wɔwɔ aɖee afia be menye ɖeko nèdi be yeasubɔ Yehowa ko o, ke èdi be yeadze sii nyuie wu hã. Ekema ànɔ abe ame siwo ŋu Yehowa to Yeremiya dzi gblɔ le be: “Miadim, eye miakpɔm, nenye be miebia tanye se tso miaƒe dzi blibo me ko. Eye mana miakpɔm.”—Yer. 29:13, 14.\n^ mm. 18 Wodzro nu si nubabla yeyea nye la me le Mawu Le Nu Ƒom Na Mí To Yeremiya Dzi gbalẽa ƒe ta 14 lia me.


Mawudɔla Gabriel Xɔ Gbedeasiwo Tso Mawu Gbɔ Vɛ | Yesu Ƒe Agbemeŋutinya\nMAWUDƆLA GABRIEL GBLƆ YOHANES AMENYRƆÐETSIMELA DZIDZI ŊU NYA ÐI\nGABRIEL GBLƆ YESU DZIDZI ŊU NYA ÐI NA MARIA\nMíate ŋu agblɔ kple kakaɖedzi be Biblia blibo la nye gbedeasi si tso Mawu gbɔ. Mía Fofo si le dziƒo lae tsɔe na mí hena míaƒe nufiafia. Gake na míalé ŋku ɖe gbedeasi tɔxɛ eve siwo ame aɖewo xɔ ƒe 2,000 kple edzivɔwoe nye esi va yi la ŋu kpɔ. Mawudɔla aɖe si ŋkɔe nye Gabriel, si “nɔa tsitre ɖe Mawu ŋkume” lae tsɔ gbedeasiawo vɛ. (Luka 1:19) Nɔnɔme kawo mee mawudɔlaa va gblɔ gbedeasi vevi mawo le?\nƑe 3 Do Ŋgɔ Na Yesu (D.Y.) me lɔƒoe. Afi kae Gabriel va gblɔ gbedeasi gbãtɔ le? Eva gblɔe na Yehowa ƒe nunɔla aɖe si ŋkɔe nye Zakariya, si nɔ Yudea togbɛwo dzi, ɖewohĩ le afi si medidi boo tso Yerusalem gbɔ o. Eya kple srɔ̃a Elizabet wotsi, gake womedzi vi aɖeke o. Eɖo Zakariya dzi be wòawɔ nunɔladɔ le Mawu ƒe gbedoxɔa me le Yerusalem. Esime Zakariya le gbedoxɔa me la, kasia Gabriel va do ɖe dzudzɔdomlekpuia gbɔ.\nMewɔ nuku o be esia na Zakariya vɔ̃ ŋutɔ. Gake mawudɔlaa na Zakariya ɖe dzi ɖi esi wògblɔ nɛ be: “Zakariya, mègavɔ̃ o, elabena wose wò kokoƒoƒo la, srɔ̃wò Elizabet adzi ŋutsuvi na wò, eye nàna ŋkɔe be Yohanes.” Gabriel gblɔ kpee be Yohanes “anye gã le Yehowa ŋkume” eye “wòadzra dukɔ la ɖo ɖi wòasu te na Yehowa.”—Luka 1:13-17.\nEwɔ na Zakariya be esia mate ŋu adzɔ o. Nu ka tae? Esi eya kple Elizabet wotsi tae. Eya ta Gabriel gblɔ nɛ be: “Wò aɖe atu, eye màgate ŋu aƒo nu o, va se ɖe gbe si gbe nu siawo va eme, elabena mèxɔ nye [nyawo] dzi se o.”—Luka 1:20.\nLe ɣeyiɣi sia me la, ame siwo le gota la wɔ yaa le nu si tae Zakariya tsi gbedoxɔa me nenema gbegbe ɖo la ŋu. Edo go mlɔeba, gake megate ŋu nɔ nu ƒom o. Dzesiwo ko wɔm Zakariya nɔ kple eƒe asiwo. Edze ƒãa be ekpɔ nu dziŋɔ aɖe esime wònɔ gbedoxɔa me.\nEsi ɣeyiɣi si Zakariya asubɔ le gbedoxɔa me wu enu la, etrɔ yi aƒe me. Ema megbe kpuie la, Elizabet fɔ fu! Esi wòsusɔ ɣleti atɔ̃ ne Elizabet nadzi vi la, esika eɖokui ɖe aƒe me eye medona ɖe amewo dome o.\nEmegbe Gabriel gado ake. Ame kae wòƒo nu na? Ðetugbui aɖe si meɖe srɔ̃ o, si ŋkɔe nye Maria, ame si nɔ Nazaret le Galilea, si le Yerusalem ƒe dziehe gome lae. Nya kae mawudɔlaa gblɔ nɛ? Egblɔ nɛ be: “Mawu ve nuwò.” Gabriel gagblɔ na Maria be: “Kpɔ ɖa, èle fu fɔ ge adzi ŋutsuvi, eye nàna ŋkɔe be Yesu.” Egagblɔ kpee be: “Eya anye gã, eye woayɔe be Dziƒoʋĩtɔ la ƒe Vi, eye . . . aɖu fia ɖe Yakob ƒe aƒe la dzi tegbee, eye nuwuwu manɔe na eƒe Fiaɖuƒe la o.”—Luka 1:30-33.\nBu ale si gbegbe Gabriel se le eɖokui me ɖe mɔnukpɔkpɔ si su esi be wòagblɔ gbedeasi eve mawo la ŋu kpɔ. Ne míele nu geɖe xlẽm tso Yohanes kple Yesu ŋuti la, nu si tae gbedeasi siawo siwo tso dziƒo la le vevie ŋutɔ la me ava kɔ na mí wu.\nAme kae xɔ gbedeasi vevi eve tso dziƒo vɛ?\nAme kawoe wòva gblɔ gbedeasi eveawo na?\nNu ka tae nèsusu be wòsesẽ be woaxɔ gbedeasi siwo tso dziƒo la dzi ase?


Mawu Kpe Amewo Va Kplɔ̃ɖoƒe | Yesu Ƒe Agbemeŋutinya\nGBE BUBU Alur Amharic Arabic Armenian Aymara Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik Estonian Eŋlisi Eʋegbe Fijian Fon Franse Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Jula Kazakh Kikaonde Kikongo Kikuyu Kiluba Kinyarwanda Kirghiz Kiribati Kirundi Kisonge Kongo Korean Lingala Luganda Luo Macedonian Macua Malagasy Malay Maltese Mauritian Creole Maya Moore Myanmar Norwegian Oromo Ossetian Otetela Pangasinan Papiamento (Curaçao) Persian Polish Portuguese Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tatar Thai Tigrinya Tshiluba Turkish Turkmen Tuvaluan Twi Tzotzil Ukrainian Uruund Uzbek Vietnamese Wallisian Waray-Waray\nAme Kawoe Mawu Kpe Be Woava Ðu Nu Le Kplɔ̃ Ŋu?\nÐOKUIBƆBƆ ŊUTI NUFIAME AÐE\nAME KPEKPEWO DO TAFLATSƐ\nEsi Yesu da gbe le ŋutsu si nɔ tetedɔ lém ŋu vɔ la, egakpɔtɔ le Farisitɔ la ƒe aƒe me. Yesu de dzesi ale si ame bubu siwo wokpe la le nɔƒe vevitɔwo tiam le kplɔ̃ɖoƒea, eya ta ewɔ mɔnukpɔkpɔa ŋu dɔ tsɔ fia nu tso ɖokuibɔbɔ ŋu.\nYesu gblɔ be: “Ne ame aɖe kpe wò va srɔ̃ɖekplɔ̃ ŋu la, mègava nɔ bubunɔƒe gãtɔ o. Ðewohĩ ekpe ame aɖe si nye bubume wu wò la hã vɛ. Eye ame si kpe wò kplii la ava gblɔ na wò be: ‘Tsɔ wò nɔƒe na ame sia.’ Ekema àtsɔ ŋukpe ayi aɖanɔ nɔƒe mlɔetɔ.”—Luka 14:8, 9.\nYesu gblɔ kpee be: “Ne wokpe wò la, yi ɖanɔ anyi ɖe nɔƒe mlɔetɔ, ale be ne ame si kpe wò la va la, wòagblɔ na wò be: ‘Xɔ̃nye, yi ɖanɔ nɔƒe si ŋu bubu le wu.’ Ekema anye bubu na wò le ame kpekpe susɔeawo katã ŋkume.” Menye nɔnɔme nyui ɖeɖe fia ta koe wògblɔ nya ma o. Yesu ɖe eme be: “Elabena ame sia ame si doa eɖokui ɖe dzi la, woabɔbɔe ɖe anyi, eye ame sia ame si bɔbɔa eɖokui la, woadoe ɖe dzi.” (Luka 14:10, 11) Ɛ̃, enɔ dzi dem ƒo na ame siwo nɔ to ɖomee la be woasrɔ̃ ɖokuibɔbɔ.\nAzɔ Yesu gafia nu vevi aɖe Farisitɔ si kpee la ku ɖe ale si wòaɖo kplɔ̃ si ŋu viɖe ŋutɔŋutɔ le le Mawu gbɔ la ŋu. Egblɔ be: “Ne èɖo ŋdɔ alo fiẽ kplɔ̃ la, mègakpe xɔ̃wòwo alo nɔviwòwo alo wò ƒometɔwo alo aƒelika kesinɔtɔwo o. Elabena ɖewohĩ woawo hã woava kpe wò gbe ɖeka, eye ema azu teƒeɖoɖo na wò. Ke boŋ ne èɖo kplɔ̃ la, kpe ame dahewo, nuwɔametɔwo, bunɔwo kple ŋkuagbãtɔwo; ekema àkpɔ dzidzɔ, le esi naneke mele wo si woatsɔ aɖo eteƒe na wò o la ta.”—Luka 14:12-14.\nEdzɔa dzi na mí be míakpe mía xɔlɔ̃wo, ƒometɔwo, alo aƒelikawo be woava ɖu nu kpli mí, eye menye ɖe Yesu le gbɔgblɔm be esia mesɔ o. Ke hã enɔ gbe tem ɖe edzi be kplɔ̃ɖoɖo na ame siwo dzi nu mede o, abe ame dahewo, bunɔwo kple ŋkuagbãtɔwo ene ate ŋu ahe yayra geɖe vɛ. Yesu gblɔ na ame si kpee la be: “Woaɖo eteƒe na wò le ame dzɔdzɔewo ƒe tsitretsitsi la me.” Ame bubu si hã wokpe la lɔ̃ ɖe edzi hegblɔ be: “Dzidzɔtɔe nye ame si aɖu nu le Mawu Fiaɖuƒe la me.” (Luka 14:15) Ede dzesi mɔnukpɔkpɔ si gbegbe esia anye. Ke hã, menye ame sia amee akpɔ ŋudzedze ɖe eŋu o, eye Yesu wɔ esia ƒe kpɔɖeŋu ale:\n“Ame aɖe ɖo fiẽnuɖukplɔ̃ gã aɖe, eye wòkpe ame geɖewo. . . . Edɔ eƒe kluvi ɖa be wòayi aɖagblɔ na ame kpekpeawo be, ‘Miva, elabena nu sia nu sɔ gbe.’ Ke wo katã wodo taflatsɛ. Ame gbãtɔ gblɔ nɛ be, ‘Meƒle agble, eye ele nam be mayi aɖakpɔe ɖa; eya ta meɖe kuku, nyemate ŋu ava o.’ Eye ame bubu gblɔ be, ‘Meƒle nyi eveeve teƒe atɔ̃, eye meyina wo do ge kpɔ, eya ta meɖe kuku, nyemate ŋu ava o.’ Ame bubu hã gblɔ be, ‘Ðeko meɖe srɔ̃e nye esia, eya ta nyemate ŋu ava o.’”—Luka 14:16-20.\nNya maɖinya kawoe nye esi wotsɔ do taflatsɛ! Zi geɖe la, ame léa ŋku ɖe agble alo lãwo ŋu hafi ƒlea wo, eya ta mehiã kpata be wòagalé ŋku ɖe wo ŋu le wo ƒeƒle megbe o. Le ame etɔ̃lia gome la, menye ɖe wòle dzadzram ɖo be yeaɖe srɔ̃ o. Eɖe srɔ̃a xoxo, eya ta mele be esia nana wòagbe wɔwɔ ɖe amekpekpe vevi ma dzi o. Esi aƒetɔa se taflatsɛdodo mawo la, dzi kui wògblɔ na eƒe kluvi la be:\n“Netsɔ, yi dua ƒe ablɔwo me kple kpɔdomeewo, eye nàkplɔ ame dahewo, nuwɔametɔwo, ŋkuagbãtɔwo kple bunɔwo vɛ.” Esi kluvi la wɔ esia vɔ gɔ̃ hã la, nɔƒewo gali. Eya ta aƒetɔ la gblɔ na kluvi la be: “Yi mɔwo dzi kple ablɔwo me, eye nàƒoe ɖe amewo nu be woava, ne nye aƒea me nayɔ. Elabena mele egblɔm na mi be, ame mawo, siwo mekpe hafi wogbe la, dometɔ aɖeke maɖɔ nye fiẽnuɖuɖu la kpɔ o.”—Luka 14:21-24.\nKpɔɖeŋu si Yesu wɔ fifia la ɖe ale si Yehowa Mawu na Yesu Kristo kpe amewo be woava nyi Dziƒofiaɖuƒea dome la me nyuie. Yudatɔwo, vevietɔ subɔsubɔhakplɔlawoe nye ame gbãtɔ siwo wokpe. Gake le Yesu ƒe subɔsubɔdɔa wɔɣi katã la, wo dometɔ akpa gãtɔ gbe amekpekpea. Ke hã, menye woawo koe woakpe o. Yesu ƒe nyawo ɖee fia kɔtɛ be le etsɔme la, amekpekpe evelia ayi na Yudatɔ tsɛwo kple ame siwo trɔ dzi me zu Yudatɔwo. Le ema megbe la, amekpekpe etɔ̃lia si nye mamlɛtɔ la ayi na ame siwo Yudatɔwo buna be womedze le Mawu ŋkume o.—Dɔwɔwɔwo 10:28-48.\nƐ̃, nya si gblɔm Yesu le la ɖo kpe nu si ame bubu si hã wokpe la gblɔ dzi vavã. Egblɔ be: “Dzidzɔtɔe nye ame si aɖu nu le Mawu Fiaɖuƒe la me.”\nAleke Yesu fia nu ku ɖe ɖokuibɔbɔ ŋui?\nAleke ame si le kplɔ̃ ɖom na amewo la ate ŋu ana viɖe ŋutɔŋutɔ nanɔ eŋu le Mawu gbɔ, eye nu ka tae wòahe dzidzɔ vɛ na kplɔ̃ɖolaa?\nNufiame kae le kpɔɖeŋu si Yesu wɔ ku ɖe fiẽnuɖukplɔ̃a ŋu la me?


Yesaya 33 - Holy Bible [Ewe Bible 1913] - (Yes 33)\nBaba na wò nugblẽla, si womegblẽna o, wò adzoblasu, si womedaa adzoe o! Ne èwu nugbegblẽ nu la, woagblẽ wò hã, eye ne eda adzo vɔ la, woada adzo wò hã!\nYehowa, ve mía nu, asiwònu kpɔm míele! Nye míaƒe alɔ ŋdi sia ŋdi kple míaƒe xɔname le hiãɣi!\nDukɔwo si le gbeɖeɖe nu, eye anyigba dzi dukɔwo ka hlẽ le wò tsitretsitsi nu.\nEye woaƒo miaƒe nuhahawo nu ƒu, abe alesi woƒoa ʋetsuviwo nu ƒu ene, eye woaƒu du ɖe wo ŋu, abe alesi abɔ fia kpoe ene.\nYehowa ɖo kpo, elabena ele dzi me, eye wotsɔ: nu dzɔdzɔe wɔwɔ kple dzɔdzɔenyenye yɔ Zion taŋ;\neye dziɖeɖi, xɔname geɖe, nunya kple sidzedze anɔ wò ŋkekewo me; Yehowa-vɔvɔ̃ anye wò kesinɔnu.\nKpɔ ɖa, kalẽtɔwo le avi fam le xexe, eye du nyui xɔlawo le avi fam hehehe.\nAmetoƒe zu gbegbe, amea ɖeke megale mɔ dzi tom o. Etu nubabla la, eɖi gbɔ duwo, eye amegbetɔ menye naneke le eŋku me o.\nAnyigba le nu xam wòte eŋu, ŋu kpe Libanon, eƒe lãme gbã, Saron zu abe gbegbe ene, eye Basan kple Karmel lu xe.\nYehowa be: Azɔ matso, azɔ matsi tre, azɔ matso ɖe afa dzi.\nMiefɔ gbe ƒuƒu ƒe fu, eye ahɔ̃liti takpoe miadzi; miaƒe gbɔgbɔ enye dzo, si afia mi.\nWoamè dukɔwo abe akalo ene, eye woatɔ dzo wo abe aŋɔka ene.\nMi didiƒewo, mise nusi mewɔ, mi kpuiƒewo, midze si nye kalẽwɔwɔ!\nDzidzi ƒo nuvɔ̃wɔlawo le Zion, ame vɔ̃ɖiwo ƒe lãme ble fu: Mía dometɔ ka anɔ dzo binu gbɔ, eye mia dometɔ ka anɔ dzoxɔxɔ mava gbɔ?\nAmesi ƒe zɔzɔme to mɔ ɖeka, eye eƒe nuƒoƒo le eme, amesi tsri ŋutasesẽ tsɔtsɔ kpɔ viɖee, amesi ʋuʋu eƒe asi, be magaxɔ zãnunana o, amesi xe eƒe towo, be magase hlɔ̃dodo o, amesi mia eƒe ŋkuwò, be womagakpɔ vɔ̃ɖiwɔwɔ o la,\neyae anɔ kɔkɔƒewo, mɔ̃ sesẽ, siwo le agakpewo dzi la, anye eƒe bebeƒe, woana aboloe, eye eƒe tsi mamie o.\nWò ŋkuwò akpa fia la le eƒe atsyɔ̃ me, akpɔ anyigba keke la,\neye wò dzi abu ŋɔdziɣi la ŋu bena: Afika agbalẽŋlɔla le, afika nudala le, eye afika amesi xlẽ xɔ tsralawo la le?\nMagakpɔ dukɔ nyanyrã azɔ o, dukɔ, si ƒe gbegbɔgblɔ sesẽ, eye womate ŋu ase eme o, woƒe aɖe kɔkɔna, eye gɔmesesea ɖeke mele eŋu o.\nKpɔ Zion, du, si nye miaƒe takpeƒe la ɖa! Wò ŋkuwò akpɔ Yerusalem, nɔƒe dedie la, agbadɔ, si womakaka o, eƒe tsyotiwo maho o, eye eƒe kawo katã matso akpɔ o.\nKe boŋ Yehowa enye ŋusẽ na mí le afima, abe tɔsisi gã keke le goawo kple eve me ene, esi dzi atablukulawo mato o, eye ʋu gãwo mazɔ o.\nElabena Yehowa enye míaƒe ʋɔnudrɔ̃la, Yehowa enye míaƒe aʋafia, Yehowa enye míaƒe fia, eya aɖe mí.\nWò atagbiwo me do agblɔ, womedzi abalati la goŋgoŋ o, eye womehe abala me o. Emegbe woamã aboyonu kple nuhaha; xɔdrɔ̃wo ke hã aha nu.\nDuametɔa ɖeke nagblɔ be, yele dɔ lém o; wotsɔ vodada ke amesiwo le eme.


Nu Ka Tae Yehowa Ðasefowo Ðoa Ŋku Yesu Ƒe Kua Dzi? | Dzeɖoɖo\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Toba) Bicol Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chokwe Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Garifuna Georgian German Greek Greenlandic Guarani Gun Haitian Creole Hausa Hebrew Hiligaynon Hiri Motu Hungarian Icelandic Igbo Iloko Indonesian Isoko Italian Japanese Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Kwangali Kwanyama Lingala Lithuanian Luganda Luo Luvale Macedonian Malagasy Mam Maya Mazatec (Huautla) Mixe Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Bolivia) Quichua (Imbabura) Romanian Russian Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tiv Tlapanec Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Venda Vietnamese Waray-Waray Xhosa Yoruba Zapotec (Isthmus) Zulu\nNa míakpɔ ale si Yehowa Ðasefowo ɖoa dze kple amewoe la ƒe kpɔɖeŋu aɖe ɖa. Tsɔe be Ðasefo si ŋkɔe nye Esenam trɔ yi nyɔnu aɖe si ŋkɔe nye Venunye gbɔ le eƒeme.\n“MINƆ ESIA WƆM HENA ŊKUÐOÐO DZINYE”\nEsenam: Ŋdi na wò, Venunye. Edzɔ dzi nam ŋutɔ be nèva Yesu Kristo ƒe ku ƒe Ŋkuɖodzia le Kwasiɖa si va yi me. * Aleke nèkpɔ wɔna lae?\nVenunye: Wɔnaa do dzidzɔ nam, gake ne mato nyateƒea, menye nya sia nya gɔmee mese o. Menya be amewo ɖua Yesu ƒe dzigbezã le Kristmas dzi eye woɖua eƒe tsitretsitsi ƒe azã hã le Easter (alo Pâques) dzi, ke hã nyemesee kpɔ be ame aɖewo ɖoa ŋku eƒe ku dzi o.\nEsenam: Nyateƒee, ame geɖe nya nu tso Kristmas kple Easter ŋu le xexea me godoo. Gake Yehowa Ðasefowo xɔe se be, ele vevie be woaɖo ŋku Yesu ƒe kua dzi. Ne ɣeyiɣi vi aɖe le asiwòa, adzɔ dzi nam be maɖe susu siwo tae la me na wò.\nVenunye: Yoo, ɣeyiɣi vi aɖe le asinye.\nEsenam: Susu vevi si tae Yehowa Ðasefowo ɖoa ŋku Yesu ƒe kua dzie nye be Yesu ŋutɔe de se na eyomedzelawo be woanɔ esia wɔm. Bu nu si dzɔ le zã si do ŋgɔ na Yesu ƒe kua me ŋu kpɔ. Èɖo ŋku edzi be woa kple eyomedzela wɔnuteƒewo woɖu nuɖuɖu tɔxɛ aɖe le zã ma mea?\nVenunye: Fiẽnuɖuɖu Mamlɛa ye nèwɔnɛa?\nEsenam: Tututu. Wogayɔnɛ hã be Aƒetɔ ƒe Fiẽnuɖuɖu. Le nua ɖuɣi la, Yesu de se aɖe si me kɔ nyuie la na eyomedzelawo. Àdi be yeaxlẽ eƒe nya si dze le Luka 22:19 la na mía?\nVenunye: Ɛ̃. Afi ma gblɔ be: “Azɔ etsɔ abolo, da akpe, ŋe eme, eye wòtsɔe na wo gblɔ be: ‘Esia le tsitre ɖi na nye ŋutilã si woatsɔ ana ɖe mia ta. Minɔ esia wɔm hena ŋkuɖoɖo dzinye.’”\nEsenam: Akpe na wò. Kpɔ se si Yesu de le mawunyakpukpuia ƒe nuwuwu ɖa. Egblɔ be: “Minɔ esia wɔm hena ŋkuɖoɖo dzinye.” Eye hafi Yesu nade se ma na eyomedzelawo be woanɔ ŋku ɖom ye dzi la, egblɔ nu si tututu dzi wòle be woaɖo ŋkui ku ɖe eya amea ŋu la eme kɔ nyuie. Egblɔ be yele yeƒe agbe tsɔ ge asa vɔe ɖe ye yomedzelawo ta. Nya ma tɔgbi kee Yesu gblɔ abe ale si wòdze le Mateo 20:28 ene. Kpukpui sia gblɔ be: ‘Amegbetɔvi la meva be woasubɔ ye o, ke boŋ be yeasubɔ eye yeatsɔ yeƒe agbe ana wòanye tafe na ame geɖewo.’ Kpuie ko la, susu sia tae Yehowa Ðasefowo ƒoa ƒu ƒe sia ƒe le Yesu ƒe kuzãa dzi be yewoaɖo ŋku tafevɔsa si Yesu na ɖe mía ta dzi ɖo. Eƒe kua ate ŋu axɔ amegbetɔ toɖolawo katã ɖe agbe.\nNU KA TAE TAFEA HIÃ ÐO?\nVenunye: Mesenɛ amewo gblɔna be Yesu ku ɖe mía ta ale be míate ŋu akpɔ agbe. Gake le nyateƒe mea, nyemese ale si esia ate ŋu anya wɔe la gɔme o.\nEsenam: Ame geɖewo hã sena le wo ɖokuiwo me abe wò ke ene. Yesu ƒe tafevɔsaa ŋuti nufiafiaa gɔme sese sesẽ. Ke hã nufiafia ma kee galéa dzi na ame wu le Mawu ƒe Nya la me. Gake gbã gbɔ, èle wò gamea kpɔma?\nVenunye: Oo, mègatsi dzi o, miniti ʋɛ aɖewo le asinye.\nEsenam: Enyo ŋutɔ. Mele nu xlẽm tso tafea ŋu le ŋkeke siawo me, eye madze agbagba aɖe eƒe nufiafiaa me na wò be nàte ŋu ase egɔme.\nVenunye: Adzɔ dzi nam.\nEsenam: Hafi míate ŋu ase ale si tafea ana míakpɔ agbe gɔme la, gbã la, ele be míase nu si tututu dzɔ esime Adam kple Xawa wowɔ nu vɔ̃ le Eden-bɔa me la gɔme. Nya si le Romatɔwo 6:23 la akpe ɖe mía ŋu míase nu gbegblẽ si do tso woƒe nuwɔnaa me la gɔme. Anyo be míaxlẽe. Meɖe kuku, àdi be yeaxlẽe na mía?\nVenunye: Ɛ̃. Afi ma gblɔ be: ‘Nu vɔ̃ ƒe fetue nye ku, ke Mawu ƒe nunanae nye agbe mavɔ to Kristo Yesu mía Aƒetɔ la dzi.’\nEsenam: Akpe. Na míadzro nya siawo me nyuie. Gbã, de dzesi ale si mawunyakpukpuia dze egɔmee; egblɔ be: “Nu vɔ̃ ƒe fetue nye ku.” Esia nye se si me kɔ nyuie, si Mawu de tso gɔmedzedzea me ke—esi fia be, nu vɔ̃ ƒe tohehee nye ku. Evɔ le gɔmedzedzea me la, ame aɖeke menye nu vɔ̃ wɔla o. Wowɔ Adam kple Xawa wode blibo, eye esia fia be, ne wodzi viwo la, wo viwo hã anye ame deblibowo. Eya ta susu aɖeke menɔ anyi si tae ame naku ɖo o. Mɔnukpɔkpɔa nɔ ʋuʋu ɖi na Adam kple Xawa kpakple woƒe dzidzimeviwo be woanɔ agbe ɖaa ahanɔ dzidzɔ kpɔm tegbee. Gake abe ale si míenyae enea, nuwo meva tsɔ afɔ nyuie o. Alo, ɖe nuwo tsɔ afɔ nyuiea?\nVenunye: Ao. Adam kple Xawa woɖu atikutsetse si nu wode se ɖo la.\nEsenam: Nenema tututue. Eye esi Adam kple Xawa woɖu atikutsetsea la, efia be woɖoe koŋ gbe toɖoɖo Mawu, eye ema fia be wowɔ nu vɔ̃. Ne míagblɔe la, woƒe nuwɔnaa ɖee fia be wotiae be yewoazu ame madeblibowo, alo nu vɔ̃ wɔlawo. Afɔ si woɖe la he vɔ̃ gã aɖe va woawo ŋutɔwo kple woƒe dzidzimeviwo katã dzi.\nVenunye: Wò nyaa gɔme ɖe?\nEsenam: Enyo, le afi sia la, ɖewohĩ anyo be mawɔ kpɔɖeŋu aɖe atsɔ aɖe eme na wò. Meɖe kuku, abolomeme doa dzidzɔ na wòa?\nVenunye: Ɛ̃! Edoa dzidzɔ nam.\nEsenam: Tsɔe be èƒle abolomegba nyui aɖe be yeatsɔe amè abolo. Gake hafi nàzãe zi gbãtɔ la, ege ɖe anyigba eye wònyè ɖe eme. Azɔ, ne ètsɔ abolomegba ma mè abolo la, aleke abolo ɖe sia ɖe si nàmè le eme la ƒe nɔnɔme anɔ? Ðe wo dometɔ ɖe sia ɖe manyè ɖe eme nenema ke oa?\nVenunye: Woanyè ɖe eme godoo.\nEsenam: Esime Adam kple Xawa ɖoe koŋ gbe toɖoɖo Mawu la, le mɔ aɖe nu la, “wonyè ɖe eme,” alo fɔɖiɖi va le wo ŋu, le nu vɔ̃ kple blibomademade ta. Eye esi wozu nu vɔ̃ wɔlawo hafi va dze vidzidzi gɔme ta la, wo viwo katã hã “anyè ɖe eme” godoo. Esia fia be woadzi wo viwo katã ɖe nu vɔ̃ me. Le Biblia me la, menye nuwɔna koe nya “nu vɔ̃” fiana o, ke efiaa nu vɔ̃ ƒe nɔnɔme si ƒe dome míenyi hã. Emetsonua ye nye be, togbɔ be nye kpli wò míewɔ nu vɔ̃ aɖeke o, eye womekpɔ dzi mí esime Adam kple Xawa wowɔ nu vɔ̃ o hã la, esi wònya wɔ nu vɔ̃ ko la, ɖeko wòle abe ɖe wotsɔ mía kple woƒe dzidzimeviwo katã dzra na blibomademade kple nu vɔ̃ si ahe ku vɛ na mí mlɔeba ene. Ðeko wòle abe ale si míekpɔe le Romatɔwo 6:23 be nu vɔ̃ ƒe fetue nye ku ene.\nVenunye: Esia mesɔ o ɖe! Nu ka tae wòle be amegbetɔwo katã nakpe fu ɖe nu vɔ̃ si Adam kple Xawa wɔ ta?\nEsenam: Wò nyaa le eme—edze abe nu si mesɔ o ene. Gake susu bubu aɖewo tae. Esia tae Mawu si drɔ̃a ʋɔnu dzɔdzɔe la tso kufia na Adam kple Xawa le woƒe nu vɔ̃a ta ɖo. Gake Mawu megblẽ mí ame siwo nye woƒe dzidzimeviwo la ɖi ɖikaa o. Ewɔ ɖoɖo be yeaɖe mí tso nɔnɔme sesẽ sia me. Afi siae Yesu ƒe tafevɔsaa hiã le. Galé ŋku ɖe nya si dze le Romatɔwo 6:23 la ŋu ake. Esi mawunyakpukpuia gblɔ be “nu vɔ̃ ƒe fetue nye ku” vɔ la, eyi edzi gblɔ be: ‘Mawu ƒe nunanae nye agbe mavɔ to Kristo Yesu mía Aƒetɔ la dzi.’ Eya ta Yesu ƒe ku lae ʋu mɔnukpɔkpɔ ɖi na mí be míava vo tso nu vɔ̃ kple ku si me. *\nTAFE LAE NYE NUNANA GÃTƆ KEKEAKE SI MAWU NA MÍ\nEsenam: Numeɖeɖe bubu aɖe le mawunyakpukpui sia me si dzi madi be mahe wòsusu ayi.\nVenunye: Nu kae wònye?\nEsenam: De dzesii be kpukpuia gblɔ be: ‘Mawu ƒe nunanae nye agbe mavɔ to Kristo Yesu mía Aƒetɔ la dzi.’ Azɔ, esi wònye be Yesue nye ame si kpe fu heku, eye eyae tsɔ eƒe agbe sa vɔe ɖe mía ta ta la, nu ka tae mawunyakpukpuia gblɔ be ‘Mawu ƒe nunanae’ tafea nye? Nu ka tae womegblɔ be “Yesu ƒe nunanae” o? *\nVenunye: Hmm. Nyemenya o.\nEsenam: Nya lae nye be, Mawue wɔ Adam kple Xawa, eye esime wodze aglã le Eden-bɔa me la, eya ŋue wowɔ nu vɔ̃ ɖo. Esi amegbetɔ eve gbãtɔawo gbe toɖoɖoe la, anya te ɖe edzi ŋutɔ. Ke hã Yehowa wɔ ɖoɖo enumake be yeatsɔ akpɔ kuxia gbɔ. * Eɖoe be yeadɔ yeƒe gbɔgbɔmeviwo dometɔ ɖeka ɖe anyigba dzi be wòava nɔ agbe abe amegbetɔ ene, eye mlɔeba wòatsɔ eƒe agbe asa vɔ wòanye fe si woaxe ɖe mía ta. Eya ta le nyateƒe me la, Mawu ƒe nunanae tafe ƒe ɖoɖo bliboa nye. Susu bubu aɖe hã li si tae tafea nye Mawu ƒe nunana ɖo. Èbu ale si Mawu anya se le eɖokui me esime wowu Yesu ŋu kpɔa?\nVenunye: Ao, nyemeka ɖe edzi o.\nEsenam: Mekpɔ ɖeviwo ƒe fefenu aɖewo le wò aƒea me esi mege ɖe eme. Meka ɖe edzi be vidadae nènye, alo?\nVenunye: Ɛ̃, vi eve le asinye—ŋutsuvi ɖeka kple nyɔnuvi ɖeka.\nEsenam: Abe dzila enea, tɔ sẽe nàde ŋugble le ale si Yesu Fofo, Yehowa Mawu, si le dziƒo la anya se le eɖokui me esime Yesu ku ŋu kpɔ. Wò ya bu eŋu kpɔ be aleke wòase le eɖokui me esime wònɔ Via si gbɔ melɔ̃a nu le o la kpɔm tso dziƒo esi wolée, wonɔ fewu ɖum le eŋu henɔ kɔ tumee ŋu kpɔ? Eye aleke Fofoa se le eɖokui me esime woklã Via ɖe ati ŋu hefɔ atia ɖe tsitrenu eye wogblẽe ɖe afi ma wònɔ veve sem helĩhelĩ ʋuu kaka va ku mlɔeba?\nVenunye: Meka ɖe edzi be ase veve ŋutɔ. Nyemebu eŋu alea kpɔ o!\nEsenam: Nyateƒee, gake nya aɖeke meli míate ŋu atsɔ aɖɔ ale si tututu Mawu se le eɖokui me gbe ma gbe o. Ke hã míenya be enye ame si sea veve, eye míenya nu si tae wòɖe mɔ nu siawo katã dzɔ ɖo hã. Woɖe eme wòwɔ dɔ ɖe ame dzi ale gbegbe le mawunyakpukpui si ame geɖe nya nyuie, si nye Yohanes 3:16 la me. Àdi be yeaxlẽe míasea?\nVenunye: Ɛ̃. Afi ma gblɔ be: “Mawu lɔ̃ xexea ale gbegbe be wòtsɔ eƒe Tenuvi la na, be ame sia ame si xɔa edzi sena la nagatsrɔ̃ o, ke boŋ wòakpɔ agbe mavɔ.”\nTafevɔsa lae nye lɔlɔ̃ɖeɖefia gãtɔ kekeake\nEsenam: Akpe na wò. Galé ŋku ɖe kpukpui sia ƒe nya gbãtɔwo ŋu ake. Egblɔ be: “Mawu lɔ̃ xexea.” Nya vevitɔa ye nye ema—lɔlɔ̃. Lɔlɔ̃e ʋã Mawu wòdɔ Via ɖo ɖe anyigba dzi be wòava ku ɖe mía ta. Le nyateƒe me la, tafevɔsa lae nye lɔlɔ̃ɖeɖefia gãtɔ kekeake. Eye lɔlɔ̃ siae Yehowa Ðasefowo ƒoa ƒu ɖoa ŋkui ƒe sia ƒe le Yesu ƒe kuzãa dzi. Ðe numedzodzro sia ɖe vi na wòa?\nVenunye: Ɛ̃, akpe na wò. Edzɔ dzi nam be èxɔ dzigbɔɖi zã wò ɣeyiɣi tsɔ ɖe nya sia me nam.\n^ mm. 5 Yehowa Ðasefowo ƒoa ƒu ɖoa ŋku Yesu ƒe kua dzi ƒe sia ƒe le eƒe kuzãa dzi. Le ƒe sia me la, eƒe ku ƒe ŋkuɖodzizãa dze Fiɖa, April 3 lia dzi.\n^ mm. 32 Míava dzro ale si Yesu ƒe tafevɔsaa wɔe be míate ŋu ava vo tso nu vɔ̃ si me kpakple nu si wòle be míawɔ be tafea naɖe vi na mí la me la nyati bubu aɖe si míava ta ɖe esia yome la me.\n^ mm. 36 Le Biblia ƒe nufiafia nu la, Mawu kple Yesu wonye ame vovovo eve. Àte ŋu axlẽ nu geɖe tso nya sia ŋu le agbalẽ si nye Nuka Tututue Nye Biblia ƒe Nufiafia? ƒe ta 4 lia me. Yehowa Ðasefowoe tae.\n^ mm. 38 Kpɔ 1 Mose 3:15.


GBE BUBU Afrikaans Albanian Amharic Arabic Armenian Armenian (West) Bicol Bislama Bulgarian Cambodian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Finnish Franse Georgian German Greek Greenlandic Haitian Creole Hiligaynon Hungarian Igbo Indonesian Isoko Italian Japanese Korean Lithuanian Luo Malagasy Maya Mizo Moore Myanmar Norwegian Oromo Pangasinan Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sepedi Sesotho (Lesotho) Setswana Seychelles Creole Sinhala Slovak Slovenian Spanish Sranantongo Swahili Swedish Tagalog Thai Tsonga Turkish Ukrainian Urdu Vietnamese\nGBE ɖeka le Yesu ƒe subɔsubɔdɔa wɔɣi la, nyɔnu aɖe kɔ gbe dzi le ameha la dome gblɔ be: “Dzidzɔtɔe nye vidzidɔ si me nèmlɔ kple no si nèno!” Ne Yesu di be woade bubu tɔxɛ ye dada ŋu la, esia nye mɔnukpɔkpɔ nyui aɖe si ʋu ɖi nɛ be wòade esia wɔwɔ ƒe dzi ƒo na amewo. Ðe ema teƒe la, eɖo eŋu be: “Ao, ke boŋ: Dzidzɔtɔwoe nye ame siwo le Mawu ƒe nya la sem, eye wole edzi wɔm!”—Luka 11:27, 28.\nYesu mede subɔsubɔ ƒe bubu tɔxɛ aɖeke dadaa ŋu o, eye mebia tso eyomedzelawo si kpɔ be woawɔ nenema o. Ne míetsɔ esia sɔ kple subɔsubɔ ƒe bubu tɔxɛ si xɔsetɔ dovevienu geɖewo tsɔna naa Maria la, nya kae míagblɔ? Mina míatsɔ nufiafia siwo ku ɖe Yesu dada ŋu, siwo dzi ame geɖewo lɔ̃ ɖo la, asɔ kple nya siwo Ŋɔŋlɔ Kɔkɔeawo gblɔ la kpɔ.\n“Amenuveve Yɔ Wò Fũu,” “Woayra Wò Le Nyɔnuwo Dome”\nMawudɔla Gabriel gblɔ akpa si Maria awɔ le Mawu ƒe tameɖoɖo me la nɛ. Gbe ma gbe la, edo gbe nɛ be: “Medo gbe na wò, wò ame si nu wove ŋutɔ, Yehowa li kpli wò.” (Luka 1:28) Biblia gɔmeɖeɖe bubu aɖe ɖe gbedoname sia gɔme be: “Medo gbe na wò, amenuveve yɔ wò fũu, Aƒetɔ la li kpli wò.” Le ema megbe kpuie la, Elisabet do gbe na Maria be: “Woayra wò le nyɔnuwo dome, eye woayra wò dɔmevi la!” (Luka 1:42) Ðe nya siawo meɖee fia be ele be woade subɔsubɔ ƒe bubu tɔxɛ Maria ŋu oa?\nLe nyateƒe me la, ŋuɖoɖoae nye, ao. Togbɔ be Katolikotɔwo gblɔa nya siawo le gbe aɖe si wodona ɖa na Maria me hã la, Biblia ŋutɔ megblɔ nya aɖeke si tae wòle be woado gbe ɖa na Maria o. Gabriel kple Elisabet lɔ̃ ɖe mɔnukpɔkpɔ ɖedzesi si su Maria, ame si afɔ Mesia la ƒe fu, si la dzi, gake Ŋɔŋlɔawo megblɔ le afi aɖeke be woado gbe ɖa nɛ o. Esi Yesu ƒe nusrɔ̃lawo biae be wòafia gbedodoɖa yewo la, megblɔ be woado gbe ɖa na ye dada o, ɖe wògblɔ boŋ be ele be woado gbe ɖa na ye Fofo. Le nyateƒe me la, Yesu dze eƒe kpɔɖeŋugbedodoɖa xɔŋkɔ la gɔme be: “Mía Fofo si le dziƒowo.”—Mateo 6:9.\nEle Dziɖulawo Dome\nNufiafia bubu si dzi ame geɖe lɔ̃ ɖoe nye be Maria ye nye “Dziƒofianyɔnu La” fifia. Biblia meyɔ dzesideŋkɔ sia nɛ kpɔ o. Ke hã, Biblia ɖee fia be ele ɖoƒe tɔxɛ aɖe le Mawu ƒe dziƒoɖoɖoa me. Ðoƒe kae nye ema?\nYesu gblɔ be yeƒe nusrɔ̃la wɔnuteƒe aɖewo aɖu fia kpli ye le yeƒe Fiaɖuƒea me. (Luka 22:28-30) Yesu ana ŋusẽ ame tiatia siawo be woanye “nunɔlawo na mía Mawu la, eye woaɖu fia ɖe anyigba la dzi.” (Nyaɖeɖefia 5:10) Biblia ƒe numeɖeɖe si me kɔ ƒãa na míekpɔe be Maria le ame siwo wona mɔnukpɔkpɔ be woanɔ ɖoƒe kɔkɔ sia la dome. Nu ka tae míate ŋu aƒo nya ta alea?\nÀɖo ŋku edzi be le Yesu ƒe ku megbe la, Maria kple Yesu ƒe nusrɔ̃lawo kpakple Yesu nɔviŋutsuwo “nɔ gbedodoɖa dzi.” Nusrɔ̃la 120 ye ƒo ƒu henɔ gbea dom ɖa, eye “nyɔnu aɖewo” hã nɔ wo dome. (Dɔwɔwɔwo 1:12-15) Biblia gblɔ be, “esi Pentekoste ŋkekenyui la nɔ edzi yim la, wo katã wonɔ teƒe ɖeka.” Ɣemaɣie wokɔ Mawu ƒe gbɔgbɔ kɔkɔe la ɖe wo dzi si wɔe be wote ŋu do dutagbewo.—Dɔwɔwɔwo 2:1-4.\nEsi wònye be Maria nɔ ame siwo dzi wokɔ gbɔgbɔ kɔkɔea ɖo la dome ta la, edze ƒãa be wotia woa kple nyɔnu bubu siwo xɔ gbɔgbɔ kɔkɔea hã be woaɖu fia kple Yesu le eƒe Dziƒofiaɖuƒe la me. Eya ta esia nye kpeɖodzi be Maria le fia ɖum kple Yesu le ŋutikɔkɔe me le dziƒo fifia. (Romatɔwo 8:14-17) Na míakpɔ mɔnukpɔkpɔ siwo asu woa kple Yesu ƒe hatidziɖula bubuwo si le Mawu ƒe tameɖoɖowo me vava me la ɖa.\nWoahe Yayra Wɔnukuwo Avae\nBiblia gbalẽ si nye Nyaɖeɖefia gblɔ be woafɔ ame 144,000 ɖe tsitre be woaɖanɔ ŋutikɔkɔe me kple Yesu le dziƒo anye nunɔlawo, ʋɔnudrɔ̃lawo, kple fiawo. (Nyaɖeɖefia 14:1, 4; 20:4, 6) Abe nunɔlawo ene la, woakpe ɖe Yesu ŋu bene woawɔ Yesu ƒe tafevɔsa la ŋu dɔ na ameƒomea me tɔ toɖolawo katã ahana woaɖo gbɔgbɔ, agbenɔnɔ, kple ŋutilã me blibodede gbɔ. (Nyaɖeɖefia 21:1-4) Mɔnukpɔkpɔ nyui ka gbegbee nye esi wòanye na Yehowa subɔla wɔnuteƒewo katã be woanɔ agbe akpɔ nu wɔnuku siawo teƒe! *\nMaria wɔ akpa aɖe le Yehowa ƒe tameɖoɖowo me vava me va yi eye wògakpɔtɔ le akpa aɖe wɔm. Eƒe ɖokuibɔbɔ, xɔse, toɖoɖo, kple veviedodonu abe vidada ene, kpakple esi gayi ŋgɔ wu si nye eƒe dzidodo le dodokpɔwo me na wòdze be míasrɔ̃ eƒe kpɔɖeŋu. Esi wònye be eyae dzi Mesia la, eye wòawɔ akpa aɖe le yayra mavɔwo hehe vae na ameƒomea me ta la, ele be woade bubu gã aɖe eŋu.\nKe hã, nu vevi si míasrɔ̃ tso Maria gbɔe nye be, eya kple Mawu subɔla wɔnuteƒe bubuwo dea ta agu na Yehowa ke menye na mawu bubu aɖeke o. Maria kple Kristo ƒe hatidziɖula bubu siwo le dziƒo kɔa woƒe gbe dzi gblɔna be: “Ame si bɔbɔ nɔ anyi ɖe fiazikpui la dzi [Yehowa Mawu] kple Alẽvi la [Yesu Kristo] tɔ nanye yayra kple bubu kple ŋutikɔkɔe kple ŋusẽ gã tso mavɔ me yi mavɔ me.”—Nyaɖeɖefia 5:13; 19:10.\n^ mm. 13 Kpɔ agbalẽ si nye Nuka Tututue Nye Biblia ƒe Nufiafia? ƒe ta 8 lia hena nyatakaka bubuwo ku ɖe yayra siwo woahe avae ŋu. Yehowa Ðasefowoe tae.\nEdze be míasrɔ̃ Maria ƒe ɖokuibɔbɔ, xɔse, kple toɖoɖo\nƉoe Ɖe Amewo Ɖoe Ɖe Amewo Akpa Si Maria Wɔ Le Mawu Ƒe Tameɖoɖo Me\nw09 1/1 axa 9-10


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Korean Lithuanian Malayalam Myanmar Norwegian Polish Portuguese Romanian Russian Sinhala Slovak Slovenian Spanish Swahili Swedish Thai Turkish Ukrainian Vietnamese\nAme geɖe xɔ edzi se be ŋusẽtɔ aɖe ɖo nu siwo dzɔna ɖe yewo dzi kple yewoƒe etsɔme ɖi xoxo. Wosusuna be Mawu ɖo agbe si ƒomevi mía dometɔ ɖe sia ɖe ava nɔ, tso esime wofɔ míaƒe fu va se ɖe míaƒe kugbe, la ɖi le susu me. Wogblɔna be, ‘Nu si tae nye be, Mawu nye Ŋusẽwo katã tɔ kple nuwo katã nyala, eya ta kakaɖedzitɔe la, ele be wòanya nu sia nu tso nu siwo dzɔ va yi, nu siwo le dzɔdzɔm fifia, kple esiwo gbɔna dzɔdzɔ ge le etsɔme ŋu.’\nNU KAE nye wò susu? Ðe Mawu ɖo ale si míava nɔ agbee kple nu si ava dzɔ ɖe mía dzi mlɔeba la ɖi do ŋgɔa? Ne míagblɔe bubui la, nu ŋutɔŋutɔe gome si le mía si be míawɔ tiatia la nye loo, alo amefuflu yea? Nu kae Biblia gblɔ?\nMawu Nya Nu Sia Nu Do Ŋgɔa?\nBiblia gblɔe eme kɔ ƒãa be ŋutete le Mawu si be wòanya nuwo do ŋgɔ. Yesaya 46:10 gblɔ be: Eɖea ‘nuwuwu fiana le gɔmedzedzea me ke.’ Ezã amegbetɔwo abe agbalẽŋlɔlawo ene gɔ̃ hã woŋlɔ nyagblɔɖi geɖewo ɖi. (2 Petro 1:21) Gawu la, nyagblɔɖi mawo vaa eme ɣesiaɣi, elabena nunya kple ŋusẽ si hiã la le Mawu si be wòana nyagblɔɖi siawo ƒe akpa suetɔ kekeake nava eme. Eya ta menye ɖeko ŋutete le Mawu si be wòanya nuwo do ŋgɔ ko o, ke ate ŋu aɖo nu siwo ava dzɔ le etsɔme hã ɖi do ŋgɔ ne edi be yeawɔe nenema. Ke hã, ɖe Mawu ɖo nu siwo ava dzɔ ɖe amegbetɔ ɖe sia ɖe dzi alo ɖo ame siwo katã ava kpɔ ɖeɖe la ƒe xexlẽme ɖi do ŋgɔa? Biblia megblɔ nenema o.\nBiblia fiaa nu be le nuwo ɖoɖoɖi do ŋgɔ gome la, nu siwo Mawu di be yeaɖo ɖi do ŋgɔ koe wòɖona ɖi doa ŋgɔ. Le kpɔɖeŋu me, Mawu gblɔe ɖi be “ameha gã aɖe,” siwo anye ame dzɔdzɔewo la atsi agbe le tsɔtsrɔ̃ si ava ame vɔ̃ɖiwo dzi le nuɖoanyi sia ƒe nuwuwu me. (Nyaɖeɖefia 7:9, 14) Gake de dzesii be, Mawu megblɔ ameha gã ma ƒe xexlẽme ɖi o. Nu ka tae? Meɖoa nu si ava dzɔ ɖe ame ɖekaɖekawo dzi la ɖi do ŋgɔ o. Mawu le abe vifofo lɔ̃ame aɖe si si ƒome gã aɖe le ene. Enya be Ye viwo dometɔ aɖewo aɖe lɔlɔ̃ afia Ye le ale si Yelɔ̃ woe ta, gake Meɖo woƒe xexlẽme ɖi o.\nNa míatsɔ ale si Mawu zãa eƒe nuwo ɖoɖoɖi do ŋgɔ ƒe ŋutetea asɔ kple ale si wòzãa eƒe ŋusẽe. Esi Mawu nye Ŋusẽkatãtɔ ta la, ŋusẽ si nuwuwu meli na o le esi. (Psalmo 91:1; Yesaya 40:26, 28) Gake ɖe wòzãa eƒe ŋusẽa koa? Ao. Le kpɔɖeŋu me, eɖu eɖokui dzi le tsotso ɖe Babilɔn, si nye blema Israel ƒe futɔ la, ŋu me va se ɖe ɣeyiɣi nyuitɔ dzi. Mawu gblɔ be: ‘Menɔ ɖokuinye dzi ɖum.’ (Yesaya 42:14) Nenema kee wòle le eƒe nuwo nyanya do ŋgɔ kple nuwo ɖoɖoɖi do ŋgɔ ƒe ŋuteteawo hã ŋu dɔ wɔwɔ gome. Yehowa ɖua eɖokui dzi ale be yeade bubu tiatiawɔwɔ ƒe ablɔɖe si yena mí la ŋu.\nAle si Mawu wɔa eƒe ŋusẽawo ŋu dɔ le ɖokuidziɖuɖu me mefia be seɖoƒe li na eƒe ŋuteteawo o alo be eyama mede blibo o. Le nyateƒe me la, ɖe wògadoa eƒe gãnyenye ɖe dzi boŋ, eye esia nana míelɔ̃nɛ vevie, elabena eɖenɛ fiana be menye ɖeko Mawu wɔa eƒe dziɖulanyenye ŋu dɔ le nuwo katã nyanya kple ŋusẽ me ko o, ke ewɔa eŋu dɔ le lɔlɔ̃ kple bubudede eƒe nuwɔwɔ siwo si nunya le ƒe tiatiawɔblɔɖe hã ŋu me.\nGake ne ɖe Mawu ɖoa nu sia nu, siwo dome nu dziŋɔ kple nu vɔ̃ɖi ɖe sia ɖe siwo dzɔna le, ɖi la, ɖe masɔ be míabu fɔe ɖe nɔnɔme wɔnublanui kple fukpekpe siwo katã le xexea me la ta oa? Eya ta numekuku tsitotsito ɖee fia be, nufiafia si nye be Mawu ɖo nu sia nu ɖi do ŋgɔ la medea bubu eŋu o, ke boŋ ɖe wòkloa bubu le eŋu. Enana Mawu dzena abe ŋutasẽla, nu madzɔmadzɔ wɔla, kple ame malɔ̃ame ene—si to vovo kura na nu si Biblia gblɔ tso eŋu.—5 Mose 32:4.\nWò Ŋutɔe Awɔ Tiatiaa\nMawu to esubɔla Mose dzi gblɔ na Israel dukɔa be: ‘Metsɔ agbe kple ku, le mia ŋku me ɖom. Eya ta mitia agbe. Eye nàlɔ̃ Yehowa, wò Mawu la, ɖo to eƒe gbe, eye nàku ɖe eŋu, elabena eya nye wò agbe, bena nànɔ agbe didie.’ (5 Mose 30:19, 20) Ne ɖe Mawu ɖoe ɖi na Israel vi ɖe sia ɖe be wòalɔ̃ ye ale be wòakpɔ agbe alo be wòagbe toɖoɖo ale be wòadze na ku la, ke gɔmesese aɖeke manɔ Eƒe nyaa ŋu o, eye anye amefuflu. Ðe nèxɔe se be Mawu, si “lɔ̃a nya dzɔdzɔe” eye eƒe amenyenye ŋutɔŋutɔe nye lɔlɔ̃ la, awɔ nu le amedzizizi ƒe mɔ sia tɔgbi nua?—Psalmo 37:28; 1 Yohanes 4:8.\nAle si Mawu de dzi ƒo na esubɔlawo le blema be woatia agbe la ku ɖe mía ŋu egbea geɖe wu, elabena Biblia ƒe nyagblɔɖiwo me vava ɖee fia be míele tetem ɖe nuɖoanyi sia ƒe nuwuwu ŋu kabakaba. (Mateo 24:3-9; 2 Timoteo 3:1-5) Aleke míawɔ atia agbee? Míewɔa esia abe ale si ko blema Israel viwo wɔe ene.\nAleke Nàwɔ ‘Atia Agbee’?\nMíetiaa agbe to ‘Yehowa lɔlɔ̃, toɖoɖo eƒe gbe,’ kple ‘kuku ɖe eŋu’ me. Ke hã, ne míeva dzesi Mawu be enye ame ŋutɔŋutɔ eye míese nu siwo wòdi tso mía si gɔme ko hafi míate ŋu awɔ nu siawo. Yesu Kristo gblɔ na Mawu le gbedodoɖa me be: “Agbe mavɔ lae nye be woanya wò, Mawu Nyateƒetɔ ɖeka hɔ̃ la, kple Yesu Kristo si nèdɔ ɖa la.”—Míawoe te gbe ɖe edzi; Yohanes 17:3, Nubabla Yeye La.\nMíate ŋu ake ɖe sidzedze xɔasi ma ŋu le Biblia Kɔkɔe la, si woyɔ wòsɔ nyui be Mawu ƒe Nya, la me. (Yohanes 17:17; 2 Timoteo 3:16) Le nyateƒe me la, nunana sia si tso Mawu gbɔ la nye kpeɖodzi sẽŋu be Mawu meɖo míaƒe etsɔme ɖi do ŋgɔ o, ke boŋ enye kpeɖodzi be edi tso mía si be míanɔ te ɖe nyatakaka siwo yena mí dzi awɔ tiatia.—Yesaya 48:17, 18.\nMíagblɔ ko be, Mawu to Biblia dzi le gbɔgblɔm na mí be: ‘Esiae nye nye tameɖoɖo na ameƒomea kple anyigba la, eye nu si wòle be nàwɔ be nàkpɔ agbe mavɔ ye enye esi. Azɔ wò ŋutɔe awɔ nyametsotsoa ne àɖo tom loo, alo màɖo tom o.’ Oo, alekee Mawu dana sɔna le eƒe ŋutete si nye nuwo ɖoɖoɖi do ŋgɔ la ŋu dɔ wɔwɔ me kpakple le bubudede ablɔɖe si le mía si be míawɔ tiatia la ŋu mee enye esi! Ðe àtia agbe to ‘toɖoɖo Mawu ƒe gbe kple kuku ɖe eŋu’ mea?—g09 02-E.\n▪ Aleke gbegbee Mawu wɔa nuwo nyanya do ŋgɔ ƒe ŋutetea ŋu dɔe?—5 Mose 30:19, 20; Yesaya 46:10.\n▪ Nu ka tae Mawu maɖo nu sia nu, siwo dome nu gbegblẽ siwo dzɔna ɖe amewo dzi le, ɖi o?—5 Mose 32:4.\n▪ Nu ka wɔwɔe akpɔ ŋusẽ ɖe etsɔme si asu mía si mlɔeba la dzi?—Yohanes 17:3.\nBiblia fiaa nu be le nuwo ɖoɖoɖi do ŋgɔ gome la, nu siwo Mawu di be yeaɖo ɖi do ŋgɔ koe wòɖona ɖi doa ŋgɔ\nƉoe Ɖe Amewo Ɖoe Ɖe Amewo Ðe Woɖo Wò Etsɔme Ðia?\ng 4/09 axa 10-11


Ale Si Nàkpe Ðe Viwò Ŋu Ne Edo Kpo Nu Le Nanewo Me | Kpekpeɖeŋu Na Ƒomea\nGBE BUBU Afrikaans Albanian Amerika Tokunɔgbe Amharic Arabic Armenian Azerbaijani Bashkir Belize Kriol Bicol Bislama Brazil Tokunɔgbe Bulgarian Catalan Cebuano Chichewa Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Dangme Danish Dutch Ecuador Tokunɔgbe Efik Estonian Eŋlisi Eʋegbe Faroese Fijian Finnish Fon Franse Ga Georgian German Greek Greenlandic Gun Haitian Creole Hausa Hebrew Hiligaynon Hungarian Iban Ibanag Icelandic Igbo Iloko Indonesian Isoko Italian Japanese Kabuverdianu Kannada Kazakh Kazakh (Arabic) Kiluba Kinyarwanda Kirghiz Kirundi Korean Lingala Lithuanian Luo Malagasy Malay Malayalam Mam Maya Mongolian Myanmar Ndebele (Zimbabwe) Nepali Niuean Norwegian Nzema Okpe Oromo Ossetian Pangasinan Papiamento (Curaçao) Persian Polish Portuguese Portuguese (Portugal) Punjabi Rarotongan Romanian Russia Tokunɔgbe Russian Samoan Sango Serbian Serbian (Roman) Seychelles Creole Shona Sinhala Slovak Slovenian Solomon Islands Pidgin Spanish Sunda Swahili Swahili (Congo) Swedish Tagalog Tamil Tarascan Tatar Telugu Tetun Dili Thai Tigrinya Tojolabal Turkish Tzotzil Uighur (Cyrillic) Ukrainian Urdu Urhobo Uzbek Uzbek (Roman) Valencian Vietnamese Waray-Waray Welsh Yoruba\nAle Si Nàkpe Ðe Viwò Ŋu Ne Edo Kpo Nu Le Nanewo Me\nGodoo adzɔ gbe ɖeka be viwòwo awɔ nane si medze edzi o, alo ado kpo nu le nane wɔwɔ me eye wòate ɖe wo dzi. Aleke nàte ŋu akpe ɖe wo ŋu ne nu sia tɔgbi dzɔ?\nAme sia ame doa kpo nu ɣeaɖewoɣi. Biblia gblɔ be “mí katã míedaa vo.” (Yakobo 3:2) Ðeviwo hã daa vo. Ke hã nu nyuiwo ate ŋu ado tso eme ne ɖeviwo da ƒu, elabe enaa mɔnukpɔkpɔ wo be woasrɔ̃ dzidodo. Womedzia ɖeviwo kple dzidodo o, gake woate ŋu asrɔ̃e. Vidada aɖe si ŋkɔe nye Laura gblɔ be: “Nye kple srɔ̃nye míede dzesii be ne ɖeviwo do kpo nu le nane wɔwɔ me la, eɖea vi wu ne wosrɔ̃ ale si woawɔ anɔ te ɖe emetsonuawo nu, ke menye be woawɔ nu abe ɖe naneke medzɔ o ene o. Esia nana wosrɔ̃a ale si woado dzi ne nuwo meyi edzi nyuie o.”\nDzi ɖena le ɖevi geɖe ƒo ne nuwo meyi edzi nyuie o. Dzi ɖena le ɖevi aɖewo ƒo ne wodo kpo nu le nane wɔwɔ me, elabe wo dzilawo wɔa vi na wo. Le kpɔɖeŋu me, ne ɖeviwo mewɔ dɔ nyuie le sukudodokpɔwo me o la, dzila aɖewo daa fɔbubua ɖe nufialawo dzi. Ne masɔmasɔ ɖo ɖevi aɖe kple exɔlɔ̃ dome la, dzilawo daa fɔbubua ɖe ɖevi kemɛa dzi.\nGake bu eŋu kpɔ ko, aleke ɖeviwo awɔ asrɔ̃ nu tso woƒe vodadawo me ne wo dzilawo wɔa vi na wo?\nNa viwòwo nanyae be nu sia nu si míewɔna la me tsonuwo li.\nNuwɔna ɖe sia ɖe kple emetsonuwoe. Ne nane dome gblẽ la, ele be woaɖɔe ɖo. Eye ne míeda vo la, míakpɔ emetsonu gbegblẽwo. Ele be ɖeviwo nanyae be nyateƒe matrɔmatrɔwoe nya mawo nye, eye woalɔ̃ ɖe edzi be ne nane meyi edzi nyuie o la, vodadaa ƒe akpa aɖe tso yewo gbɔ. Eya ta mele be dzilawo nada fɔbubua ɖe ame bubuwo dzi alo ado taflatsɛ ɖe ɖeviawo nu o. Ke boŋ ele be woana woakpɔ woawo ŋutɔwo ƒe nuwɔnawo me tsonuwo teƒe ale si dze, le woƒe ƒexɔxɔ nu. Ele hã be ɖeviawo nate ŋu ade dzesii kɔtɛ be yewoƒe nuwɔna gbegblẽawo me tsonuwoe nye ema teƒe kpɔm yewole.\nKpe ɖe viwòwo ŋu woakpɔ kuxiwo gbɔ.\nBiblia ƒe mɔfiame: “Ne ame dzɔdzɔe dze anyi zi adre hã la, agafɔ.”—Lododowo 24:16.\nNe nuwo meyi edzi nyuie o la, etena ɖe mía dzi, gake esia mefia be míedo kpo nu le agbe me o. Kpe ɖe viwòwo ŋu woƒe susu nanɔ nu si woawɔ be nu si dzɔ la nagadzɔ ake o ŋu, tsɔ wu be woanɔ nyatoƒoe tom be menye yewo dzie wòle be nu ma nadzɔ ɖo o. Le kpɔɖeŋu me, ne viwò medze agbagba le sukudodokpɔ aɖe me o la, na wòanya nu si wòate ŋu awɔ tso nɔnɔmea ŋu, si nye be wòado vevie nusɔsrɔ̃ geɖe wu ale be ɣebubuɣi la, wòadze agbagba geɖe wu. (Lododowo 20:4) Ne viwònyɔnuvi wɔ dzre kple exɔlɔ̃ aɖe la, kpe ɖe eŋu wòanya ale si wòawɔ aɖe kuku ale be woadzra wo nɔewo dome ɖo, ne menye eya koŋ gbɔe vodadaa tso o gɔ̃ hã.—Romatɔwo 12:18; 2 Timoteo 2:24.\nKpe ɖe viwòwo ŋu be woagabu wo ɖokuiwo ŋu wu ale si dze o.\nBiblia ƒe mɔfiame: “Mele egblɔm na mia dometɔ ɖe sia ɖe be wòagabu eɖokui ŋu wu ale si dze o.”—Romatɔwo 12:3.\nNe ègblɔ na viwò be enyo le nane wɔwɔ me “wu ame sia ame” la, esia masɔ tututu o, eye made viwòa hã dzi o. Le kpɔɖeŋu me, ne ɖevi aɖe nya agbalẽ ʋuu keke hã la, mefia kokoko be axɔ dzeside nyuitɔ kekeake ɣesiaɣi o. Eye ɖevi siwo bi ɖe kamedefefewo me hã meɖua dzi ɣesiaɣi o. Ðevi siwo mebua wo ɖokuiwo ŋu fũu akpa o la tea ŋu doa dzi wu ne wodo kpo nu le nane wɔwɔ me alo ne nuwo meva yi edzi nyuie o.\nBiblia gblɔ be nɔnɔme sesẽwo ate ŋu ana míasẽ ŋu eye míasrɔ̃ dzidodo. (Yakobo 1:2-4) Togbɔ be evena ne míedo kpo nu le nane wɔwɔ me alo nuwo meva yi edzi nyuie o hã la, àte ŋu akpe ɖe viwòwo ŋu woasrɔ̃ ale si woawɔ anɔ te ɖe nɔnɔme mawo tɔgbi nu.\nEbia ɣeyiɣi kple agbagbadzedze be nàfia viwòwo ale si woawɔ anɔ te ɖe nɔnɔme sesẽwo nu, abe ale si ko wòle le nu bubuwo hã sɔsrɔ̃ gome ene. Gake eva ɖea vi na wo le woƒe sɔhɛmenɔɣiwo. Agbalẽ aɖe (Letting Go With Love and Confidence) gblɔ be: “Ne ɖeviwo srɔ̃ ale si woawɔ anɔ te ɖe kuxiwo nu la, esesẽna be woawɔ bometsinu aɖe be yewoatsɔ asi le nɔnɔme sesẽwo nu. Eye ne nɔnɔmeawo trɔ kpata le woƒe agbe me hã la, wotea ŋu nɔa te ɖe enu.” Ne ɖeviwo srɔ̃ ale si woawɔ anɔ te ɖe nɔnɔme sesẽwo nu la, eɖea vi na wo va de asi na woƒe tsitsime gɔ̃ hã.\nKpekpeɖeŋu: Ðo kpɔɖeŋu nyui na viwòwo. Ðo ŋku edzi be ale si nèwɔa nui le nɔnɔme sesẽwo me la akpe ɖe viwòwo ŋu woasrɔ̃ ale si woawo hã woawɔ nui ne wodze ŋgɔ nɔnɔme sesẽwo.\nNumetoto: Ale Si Nàkpe Ðe Viwò Ŋu Ne Edo Kpo Nu Le Nanewo Me\nƉoe Ɖe Amewo Ɖoe Ɖe Amewo Ale Si Nàkpe Ðe Viwò Ŋu Ne Edo Kpo Nu Le Nanewo Me


Ŋkuléle Ðe Xexea Me Ŋu | Nyɔ! April 2014\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Greek Hebrew Hiligaynon Hungarian Icelandic Iloko Indonesian Italian Japanese Kinyarwanda Kirghiz Kirundi Korean Lingala Lithuanian Macedonian Malagasy Maltese Myanmar Norwegian Oromo Pangasinan Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swedish Tagalog Thai Tigrinya Tsonga Turkish Twi Ukrainian Urdu Vietnamese Xhosa Zulu\nWotrɔ asi le ʋutɔkaɖi 4,500 kloe siwo le Los Angeles si le California ŋu wowɔa dɔ aduadu. Dua ƒe teƒe siwo katã wowɔ ɖoɖo sia le ƒe kekeme ade kilometa 1,215. The New York Times gblɔ be, Los Angeles ye nye “xexemedu gã gbãtɔ si me wowɔ nu sia le kpɔ.”\nNumekuku siwo wowɔ tso lãmesẽnyawo ŋu le xexea me ɖee fia be ame siwo lolo akpa ƒe agbɔsɔsɔ dzi ɖe edzi 82 le alafa me le ƒe 1990 kple 2010 dome. Togbɔ be nuɖuɖunyawo gale fu ɖem le dukɔ geɖewo me hã la, ame siwo kuna le lolo akpa ta sɔ gbɔ wu ame siwo kuna le nu nyui makpɔɖu ta ƒe teƒe etɔ̃. Le nyateƒe me la, numekula mawo ƒe tatɔwo dometɔ ɖeka si ŋkɔe nye Majid Ezzati gblɔ be: “Míeɖe xexe aɖe si me amewo mekpɔa nu ɖuna ɖia ƒo o le la ɖe megbe ƒe 20 aɖewoe nye esia heva le xexe aɖe si me nuɖuɖu kple nuɖuɖu siwo medea lãmesẽ dzi o ɖuɖu fũu na míele dɔ lém la me, eye ele alea le dukɔ madeŋgɔwo gɔ̃ hã me.”\nWoka nya ta be xe si woyɔna be Laysan albatross si nye “xexea me ƒe xe tsitsitɔ si ŋu wònya nu tsoe” la gaƒo viwo. Ƒe nenie xe sia xɔ? Axɔ abe ƒe atɔ̃ ene esi wode dzesi eŋu le ƒe 1956 me, si fia be exɔ wu ƒe 60 fifia. Albatross sia anya dzo kilometa miliɔn 3 va ɖo 4 le eƒe agbenɔɣi, didime sia sɔ kple mɔzɔzɔ tso anyigba dzi yi ɣleti dzi, yiyi kple gbɔgbɔ zi ene va se ɖe zi ade sɔŋ.\nNumekuku aɖe ɖee fia be South Africa nyɔnu ɖeka le etɔ̃ me zãa ŋutikodzalẽ kple ŋutikomiwo tsɔ koa alo klɔa ŋuti. Ŋutikonu siawo gblẽa nu le ame ŋu, eya ta dukɔ geɖe de se ɖe wo nu. Afɔku siwo nu siawo zazã hena vɛ la dometɔ aɖewoe nye kansadɔ vovovowo, ayikudɔ, dzimaɖitsitsi, blanuiléledɔ kple ŋutsetse, eye wofiãa amewo ƒe ŋutigbalẽ hã.\nƉoe Ɖe Amewo Ɖoe Ɖe Amewo Ŋkuléle Ðe Xexea Me Ŋu\nŊkuléle Ðe Xexea Me Ŋu—April 2014


Jotham: Faithful Despite Troubles at Home | Teach Your Children\nGBE BUBU Afrikaans Albanian Amharic Arabic Armenian Bulgarian Cebuano China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hiligaynon Hungarian Iloko Indonesian Italian Japanese Kinyarwanda Korean Lingala Lithuanian Malagasy Myanmar Norwegian Polish Portuguese Romanian Russian Sepedi Serbian Sesotho (Lesotho) Setswana Shona Sinhala Slovak Slovenian Spanish Swedish Tagalog Tsonga Turkish Twi Ukrainian Vietnamese Xhosa Zulu\nNE DZILA aɖe dzudzɔ Yehowa, Mawu vavã la subɔsubɔ la, esia ate ŋu aɖe fu na via vevie. Na míaƒo nu tso Yotam ŋu. Míasrɔ̃ nu tso kuxi siwo me wòto le aƒe me esime wònɔ tsitsim la ŋu.\nYotam fofo, Uziya, nye fia le Yuda ɣemaɣi. Eyae nye ame si kpɔ ŋusẽ wu le dukɔa me. Hafi woadzi Yotam gɔ̃ hã la, Uziya nye fia nyui ƒe geɖe. Gake emegbe, esime Yotam gakpɔtɔ nye ɖevi la, Uziya va do eɖokui ɖe dzi, eye wòda le Mawu ƒe Sea dzi. Eya ta Mawu na wòdze kpodɔ, si nye dɔléle vɔ̃ɖi aɖe. Ènya ale si Yotam wɔ nui ɣemaɣia?— *\nYotam yi edzi subɔ Yehowa. Ðewohĩ dadaa Yerusa ye kpe ɖe eŋu. Gake anɔ eme be esi woxe mɔ na Yotam fofo, Uziya, be wòagava Yehowa ƒe me azɔ o la, menɔ bɔbɔe na Yotam be wòayi edzi awɔ nuteƒe na Yehowa o.\nKe ne fofowò alo dawò dzudzɔ Yehowa subɔsubɔ ɖe? Esia aɖe fu na wò ŋutɔ, alo menye nenemae oa?— Gake menye nu gbegblẽe wònye be nàsusu be esia ate ŋu adzɔ o. Nya aɖe si David gblɔ le Biblia me lae na míenya esia.\nDavid fofo, Isai, nye ame nyui. Isai subɔ Yehowa, eye míeka ɖe edzi be David lɔ̃e. Gake David va lɔ̃ Yehowa wu ale si wòlɔ̃ Isai gɔ̃ hã. Na míakpɔ ale si míewɔ nya esia ɖa.\nMíeɖe kuku tsɔ Biblia nàʋu Psalmo 27:10. David ŋlɔ le afi ma be: ‘Ne fofonye kple danye gblẽm ɖi hã la, Yehowa ya axɔm.’ Bu nya sia ŋu kpɔ: Le afi sia la, Biblia le gbɔgblɔm be ne David fofo, Isai, alo dadaa dzudzɔ Yehowa subɔsubɔ la, David ya ayi edzi asubɔe.\nKe wò ya ɖe? Ðe nàyi edzi asubɔ Yehowa ne fofowò alo dawò ya dzudzɔ esubɔsubɔa?— Esia nye nya nyui aɖe si wòle be nàbia ɖokuiwò. Sedede vevitɔ si le Biblia me la tae biabia sia le vevie ɖo. Seae nye esi: “Ele be nàlɔ̃ Yehowa wò Mawu kple wò dzi blibo kple wò luʋɔ blibo kple wò tamesusu blibo.”\nSedede sia fia be ele be nàwɔ nuteƒe na Yehowa le nɔnɔme sesẽwo gɔ̃ hã me. Ame kae nèsusu be eyae di be míadzudzɔ Yehowa subɔsubɔ?— Eyae nye Mawu ƒe futɔ Satana Abosam. Yesu yɔe be “xexe sia dzi ɖula.” Biblia gblɔ hã be eyae nye “nuɖoanyi sia ƒe mawu.” Ðe wòle be míavɔ̃ Satana?—\nAo, mele be míavɔ̃e o. Ke boŋ ele be míaɖo ŋku edzi be ŋusẽ le Yehowa ŋu wu Satana. Ne míeɖo ŋu ɖe Yehowa ŋu la, akpɔ mía ta. Xlẽ nu tso ale si Yehowa kpɔ David ta tso ame dzɔtsu dziŋɔ Goliat si me ŋu le wò Biblia me. Ne wò hã èwɔ nuteƒe na Yehowa la, akpɔ tawò.\n2 Kronika 26:16-21; 27:1, 2\nYohanes 12:31; 2 Korintotɔwo 4:4\nHebritɔwo 13:5, 6\n^ mm. 4 Ne èle nyati sia xlẽm na ɖevi la, fli kpui siawo aɖo ŋku edzi na wò be ele be nàtɔ vie bene ɖevia naɖo biabiaa ŋu.\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ December 2012 | Nane Si Nyo Wu Kristmas


Hiob 21 | Biblia Le Internet Dzi | Xexe Yeye Gɔmeɖeɖe\nHiob ƒe nyaŋuɖoɖo (1-34)\n‘Nu ka tae nu dzea edzi na ame vɔ̃ɖiwo?’ (7-13)\nHiob ɖe eƒe “akɔfalawo” gɔme ɖe go (27-34)\n21 Hiob ɖo eŋu be: 2 “Milé to ɖe nye nyawo ŋu nyuie;Eye mina esia boŋ nanye akɔfafa tso mia gbɔ nam. 3 Migbɔ dzi ɖi nam maƒo nu;Eye ne meƒo nu vɔ la, ekema miate ŋu aɖe alɔme le ŋunye faa.+ 4 Amegbetɔe mele konyi fam naa? Ne amegbetɔe la, magate ŋu agbɔ dzi ɖia?* 5 Mitrɔ mo ɖe gbɔnye, miaƒe nu neku;Eye mitsɔ asi ɖo nu. 6 Ne mebu nu sia ŋu la, eɖea fu nam vevie,Eye medzona nyanyanya. 7 Nu ka tae ame vɔ̃ɖiwo yia edzi nɔa agbe,+Wotsina kua amegã, eye woƒe kesinɔnu* dzina ɖe edzi?+ 8 Wo viwo nɔa wo ŋu ɣesiaɣi,Eye wokpɔa woƒe dzidzimeviwo. 9 Woƒe aƒewo le dedie, ŋɔ medzia wo o,+Eye Mawu mehea to na wo kple eƒe ameƒoti o. 10 Woƒe nyitsuwo meyɔa asi dzodzro o;Woƒe nyinɔwo dzina, eye fu megena le wo ƒo o. 11 Wo viŋutsuwo doa go abe lãha ene,Eye wo vi suewo nɔa kpo tim nɔa yiyim. 12 Wodzia ha ɖe axatsɛ kple saŋku ŋuEye wonɔa dzidzɔ kpɔm ɖe dze ƒe ɖiɖi ŋu.+ 13 Woɖua agbe le woƒe agbemeŋkekewo meEye woyia Tsiẽƒe* le ŋutifafa me.* 14 Ke wogblɔna na Mawu vavã la be, ‘Ðe asi le mía ŋu! Míedi kura be míanya wò mɔwo o.+ 15 Ame kae Ŋusẽkatãtɔ la nye, be míasubɔe?+ Viɖe kae wòanye na mí be míadze sii?’+ 16 Menyae be woƒe dzidzedzekpɔkpɔ mele woawo ŋutɔwo si me o.+ Ame vɔ̃ɖiwo ƒe adaŋudede* metsɔ gbɔnye o.+ 17 Zi nenie ame vɔ̃ɖiwo ƒe akaɖi tsina?+ Zi nenie afɔku dzɔna ɖe wo dzi? Eye zi nenie Mawu hea tsɔtsrɔ̃ vaa wo dzi le eƒe dziku me? 18 Ðe wova le abe gbe ƒuƒu si ya lɔ ɖe nu ene kpɔa,Alo abe tsro si ahom kplɔ dzoe ene kpɔa? 19 Mawu ana vɔ̃wɔla ƒe tohehe natu viawo; Gake Mawu neɖo eteƒe nɛ, ne wòanya ale si wòle.+ 20 Eya ŋutɔ ƒe ŋkuwo nekpɔ eƒe gbegblẽ teƒe,Eya ŋutɔ neno Ŋusẽkatãtɔ la ƒe dɔmedzoe helĩhelĩ la.+ 21 Elabena ɖe wòagatsɔ ɖe le eƒe aƒemetɔ siwo wògblẽ ɖe megbe la ƒe nya meNenye be woɖe eƒe dzinuwo ƒe xexlẽme dzi kpɔtɔa?*+ 22 Ðe ame aɖe ate ŋu afia nunya* Mawu,+Esi wònye eyae drɔ̃a ʋɔnu ame siwo le ɖoƒe kɔkɔwoa?+ 23 Ame aɖe ya aku esi wòkpɔtɔ le ŋusẽ blibo me,+Esime eƒe tome fa, eye wòɖe dzi ɖi bɔkɔɔ,+ 24 Esime eƒe atawo da ami nyuie,Eye ŋusẽ le eƒe ƒuwo ŋu.* 25 Gake ame bubu ya* anɔ nu xam ʋuu atsɔ akui,Esime eya mese nu nyui aɖeke ƒe vivi kpɔ o. 26 Wo kple evea siaa woayi ketu me,+Eye nyéviwo anyè atsyɔ wo kple evea dzi.+ 27 Kpɔ ɖa! Menya nu siwo tututu susum mieleKple tame vɔ̃ siwo ɖom miele be miatsɔ adze agɔ le dzinye.*+ 28 Elabena miebe, ‘Afi kae ame ŋkuta la ƒe aƒe le,Eye afi kae agbadɔ si me ame vɔ̃ɖiwo nɔ la hã le?’+ 29 Ðe miebia nya mɔzɔlawo se kpɔ oa? Eye ɖe miedzro woƒe nuteƒekpɔkpɔwo* me nyuie, 30 Be wokpɔa ame vɔ̃ɖi ta le vɔ̃dzɔgbeEye woxɔna nɛ le dɔmedzoedogbe oa? 31 Ame kae aɖe eƒe zɔzɔme agblɔ ɖe mo nɛ kã,Eye ame kae aɖo nu si wòwɔ la teƒe nɛ? 32 Ne wokɔe yi ameɖibɔ me la,Woanɔ eƒe yɔdo ŋu dzɔm. 33 Bali me anyikɔwo avivi enu,+Eye ameƒomea katã dze eyome,*+Abe ame siwo do ŋgɔ nɛ, siwo mele xexlẽ me o la ene. 34 Nu ka tae miatsɔ nya gbɔlowo anɔ akɔ fam nam?+ Miaƒe ŋuɖoɖowo nye beble sɔŋ ko!”\n^ Alo, “aɖu nye gbɔgbɔ dzia?”\n^ Alo, “woƒe ŋusẽ.”\n^ Alo, “le aɖabaƒoƒo ɖeka me,” efia, wokuna kaba veve masemasee.\n^ Alo, “Nenye be woma eƒe agbenɔƒe ɖe evea?”\n^ Alo, “nane.”\n^ Egɔmeɖeɖe tẽe, “ƒutomemi yɔ eƒe ƒuwo me.”\n^ Alo, “ƒe luʋɔ.”\n^ Agate ŋu afia, “be yewoawɔ nu vevim.”\n^ Egɔmeɖeɖe tẽe, “dzesiwo.”\n^ Egɔmeɖeɖe tẽe, “Ahe ameƒomea katã ɖe eyome.”


Wokɔ Gbɔgbɔ Kɔkɔea Ðe Kornelio Dzi | Biblia Me Nusɔsrɔ̃wo Na Ðeviwo\nRoma-ʋafia aɖe si woyɔna be Kornelio la nɔ Kaisarea. Togbɔ be menye Yudatɔe wònye o hã la, Yudatɔwo dea bubu eŋu. Ekpena ɖe ame dahewo kple ame siwo hiã kpekpeɖeŋu la ŋu dɔmenyotɔe. Kornelio xɔ Yehowa dzi se eye wòdoa gbe ɖa nɛ edziedzi. Gbe ɖeka la, mawudɔla aɖe ɖe eɖokui fia Kornelio eye wògblɔ nɛ be: ‘Mawu se wò gbedodoɖawo. Azɔ dɔ amewo ɖo ɖe Yopa dua me, afi si Petro le, eye nàgblɔ nɛ be wòava.’ Enumake, Kornelio dɔ ŋutsu etɔ̃ ɖo ɖe Yopa si didi abe kilometa 48 ene le dua ƒe anyiehe gome.\nGake do ŋgɔ la, Petro kpɔ ŋutega aɖe le Yopa. Ekpɔ lã siwo ŋu womeɖe mɔ na Yudatɔwo be woaɖu o la, eye wòse gbe aɖe si nɔ gbɔgblɔm nɛ be wòaɖu wo. Petro gbe hegblɔ be: ‘Nyemeɖu lã makɔmakɔ aɖeke le nye agbe me kpɔ o.’ Gbea gblɔ nɛ ake be: ‘Mègayɔ lã siawo be lã makɔmakɔwo o. Mawu kɔ wo ŋu.’ Gbea gagblɔ nɛ be: ‘Ŋutsu etɔ̃ le wò ʋɔtru nu. Yi kpli wo.’ Petro yi ʋɔtrua nu eye wòbia ŋutsuawo susu si ta wova ɖo. Woɖo eŋu be: ‘Roma-ʋafia, Kornelio ye dɔ mí. Ebe nàva yeƒe aƒe me le Kaisarea.’ Petro bia tso wo si be woatsi yeƒe aƒe me adɔ le zã ma me. Esi ŋu ke la, eya kple nɔvi aɖewo siwo tso Yopa la dze wo yome yi Kaisarea.\nEsi Kornelio kpɔ Petro azɔ la, edze klo. Gake Petro gblɔ be: ‘Tso! Amegbetɔ koe menye abe wò ke ene. Mawu gblɔ nam be mava aƒewòme, togbɔ be Yudatɔwo meyia ame siwo menye Yudatɔwo o ƒe aƒe me o hã. Azɔ meɖe kuku, gblɔ nu si ta nèdɔ ame wova yɔm la nam.’\nKornelio gblɔ na Petro be: ‘Ŋkeke enee nye esi va yi menɔ gbe dom ɖa na Mawu, eye mawudɔla aɖe gblɔ nam be madɔ woayɔ wò nam. Meɖe kuku, fia Yehowa ƒe nyawo mí.’ Petro ɖo eŋu be: ‘Azɔ menyae be Mawu mekpɔa ame ŋkume o. Exɔa ame sia ame si di be yeasubɔe.’ Petro fia nu geɖe wo tso Yesu ŋu. Emegbe gbɔgbɔ kɔkɔe la va Kornelio kple ame siwo nɔ afi ma kplii la dzi, eye wonyrɔ wo katã.\n“Le dukɔ sia dukɔ me la, ame si [vɔ̃a Mawu] eye wòwɔa nu dzɔdzɔe la, eya ƒe nue dzea eŋu.”—Dɔwɔwɔwo 10:35\nNyabiasewo: Nu ka tae Petro gbe be yemaɖu lã makɔmakɔwo o? Nu ka tae Yehowa gblɔ na Petro be wòayi ame si menye Yudatɔ o la ƒe aƒe me?